title: Rotavirus

text: Rotaviruksia on ympäristössä pysyvästi. Esimerkiksi Galvestoninlahden estuaarista otetuista näytteistä taudinaiheuttajaa on löydetty jopa merkittäviä määriä. Tavanomaiset bakteereihin ja loisiin tehoavat keinot eivät näytä olevan riittävän tehokkaita rotaviruksiin, sillä rotavirustartuntojen määrä on suurin piirtein sama riippumatta maan terveysstandardeista.


title: Rotavirus

text: Viruksen aiheuttama ripuli johtuu useasta syystä. Enterosyyttien eli ohutsuolessa esiintyvien solujen tuhoutuminen aiheuttaa imeytymishäiriötä. Terveet enterosyytit erittävät ohutsuoleen laktaasientsyymiä, joten sen puutteesta johtuva laktoosi-intoleranssi on yksi rotavirustartunnan oire. Tämä laktoosi-intoleranssi voi jatkua jopa joitakin viikkoja. Lapsen saatua maitoa lievä ripuli yleensä alkaa uudestaan sen takia, että bakteerit aiheuttavat disakkarideihin kuuluvan laktoosin käymisen.


title: Rotavirus

text: Rajuissa ripulitapauksissa tulee yleensä ensimmäisenä diagnoosina gastroenteriitti, minkä jälkeen tauti määritetään tarkemmin rotavirukseksi. Suurimmalta osalta lapsista, jotka otetaan gastroenteriitin takia sairaalahoitoon, testataan nykyään myös rotavirus A. Rotavirus A voidaan osoittaa ulosteesta laboratoriossa esimerkiksi EIA-menetelmällä. Tutkimuslaboratorioissa käytetään myös muita menetelmiä, esimerkiksi elektronimikroskopiaa ja polyakryyliamidigeelielektroforeesia. RT-PCR-menetelmällä voidaan havaita ja määrittää kaikki ihmisiin tarttuvat rotavirustyypit ja -serotyypit.


title: Rotavirus

text: Rotaripulin hoitoon ei ole olemassa varsinaista parantavaa lääkettä, vaan hoidon päämääränä on oireiden lievittäminen ja kuivumisen estäminen. Jos lapsi ei saa hoitoa, hän saattaa kuolla vakavaan kuivumiseen. Ripulin vakavuusasteen perusteella määritetään hoito, joka on nesteytys pelkällä vedellä tai oraalisella rehydraatioliuoksella, ripulijuomalla (Osmosal). Joskus kuivuminen on niin vakava, että potilas joutuu sairaalaan, jossa tätä nesteytetään suonensisäisesti tiputuslaitteella tai nenä-mahaletkun kautta ja potilaan elektrolyyttitasoa ja verensokeria seurataan.


title: Rotavirus

text: Rotavirustartunnat aiheuttavat harvoin muita komplikaatioita, ja hyvin hoidetun lapsen ennuste on erinomainen. Komplikaatioita on kuitenkin ilmaantunut muutamissa tapauksissa, joissa rotavirusta todettiin aivotulehduksesta ja aivokalvotulehduksesta kärsivien potilaiden keskushermoston nesteessä. Viimeaikaiset tutkimukset ovat vahvistaneet sen, että rotavirustartunta ei rajoidu pelkästään suolistoon, vaan sitä voi myös löytyä verestä.


title: Rotavirus

text: Rotavirus A, joka aiheuttaa yli 90 % ihmisen rotaripulitapauksista, esiintyy koko maailmassa. Rotavirus aiheuttaa kehitysmaissa vuosittain miljoonia rotaripulitapauksia, joista liki 2 miljoonaa johtaa sairaalahoitoon ja noin 611 000 kuolemaan. Rotaripuliin sairastuu vuosittain pelkästään Yhdysvalloissa yli 2,7 miljoonaa ihmistä, sairaalahoitoon joutuu 60 000 lasta ja noin 37 kuolee. Rotaviruksen kansanterveydellistä merkitystä ripulin aiheuttajana ei kansainvälisessä yhteisössä, varsinkaan kehitysmaissa, tunnusteta vieläkään. Lähes jokainen lapsi maailmassa on ennen viisivuotissyntymäpäiväänsä saanut rotavirustartunnan. Rotavirus on vauvojen ja lasten vakavan ripulin syy lähes 20 prosentissa tapauksista, ja näistä jopa puolet joutuu sen takia sairaalahoitoon. Rotaripulia sairastavia poikia viedään kaksi kertaa useammin sairaalaan kuin vastaavan tartunnan saaneita tyttöjä.


title: Rotavirus

text: Lauhkeassa vyöhykkeessä rotavirustartuntoja esiintyy lähinnä talvella, mutta trooppisessa niitä ilmenee vuoden ympäri, mikä voi osittain selittyä vuodenajasta johtuvilla lämpötila- ja kosteusmuutoksilla. Ruoan pilaantumisesta johtuvaa tartuntamäärää ei kuitenkaan tiedetä.


title: Rotavirus

text: Rotavirus A:n aiheuttama ripuli on yleinen sekä sairaala- ja päivähoidossa olevien lasten että vanhainkodissa olevien vanhusten keskuudessa. Sen lisäksi tartunnat voivat johtua myös saastuneesta vedestä, kuten vuonna 1981 Coloradossa Yhdysvalloissa kunnallisen vesilaitoksen saastumisesta johtuneesta pienepidemiassa.


title: Rotavirus

text: Nicaraguassa sairastui rotaripuliin vuonna 2005 ennätyksellinen määrä ihmisiä. Tämä epätavallisen suuri ja raju epidemia johtui rotavirus A:n genomissa tapahtuneista mutaatioista, jotka lienevät edistäneen viruksen leviämistä jo suojatun väestön keskuudessa. Samankaltainen epidemia esiintyi vuonna 1977 Brasiliassa.


title: Rotavirus

text: Rotavirus B, jota kutsutaan myös ADRV:ksi (), on aiheuttanut vakavia vaikean ripulin epidemioita. Esimerkiksi Kiinassa sairastui ADRV:iin tuhansia ihmisiä kaikista ikäluokista, kun jätevesi saastutti juomaveden. Myös Intiassa esiintyi vuonna 1998 rotavirus B -tartuntoja, joiden kanta sai nimen CAL. CAL on endeeminen, toisin kuin ADRV. Toistaiseksi rotavirus B:n aiheuttamia tartuntaepidemioita on esiintynyt vain Manner-Kiinassa, mutta tutkimukset osoittavat, että esimerkiksi Yhdysvalloissa väestöltä puuttuu vastustuskyky tätä kantaa vastaan.


title: Rotavirus

text: Rotavirus C on aiheuttanut lapsille harvinaisia ja satunnaisia ripulitapauksia monessa maassa, esimerkiksi Japanissa ja Englannissa.


title: Rotavirus

text: Suomessa puhkeaa vuosittain kevättalvella ripuliepidemia, jonka aikana rotaripuliin sairastuu noin 22 000 lasta. Näistä puolet joutuu sairaalahoitoon. Rokottamisen ansiosta tartunnat ovat vähentyneet reilusti vuoden 2009 jälkeen, mikä on johtanut myös taloudellisiin säästöihin.


title: Rotavirus

text: Tautia voidaan ehkäistä rotavirusta vastaan kehitetyillä rokotteilla, joita on tällä hetkellä markkinoilla kahta erilaista. Rokotteet annetaan suun kautta kahtena tai kolmena annoksena kuuden viikon ikäisille tai sitä vanhemmille lapsille. MSD-yhtiön kehittämä RotaTeq-kauppanimellä myytävä rokote sisältää viittä elävää heikennettyä vasikan ja ihmisen rotaviruksista johdettua yhdistelmä- eli reassortanttivirusta, jotka edustavat serotyyppejä G1, G2, G3, G4 ja P[8]. Tutkimuksissa rokotteen teho vakavia rotaripuleita vastaan vuoden sisällä oli 98 prosenttia ja kaikkia rotaripuleita vastaan 74 prosenttia; seuraavan vuoden rotaviruskaudella teho oli 88 prosenttia vakavia ja 63 prosenttia kaikkia rotavirusvatsatauteja vastaan. Rokote esti tietenkin myös rotavirustartunnasta johtuvia lääkärikäyntejä ja sairaalahoitojaksoja.


title: Rotavirus

text: Toinen markkinoilla oleva, Rotarix-kauppanimellä myytävä rokote sisältää eläviä heikennettyjä ihmisen G1P[8]-serotyypin kylmäkuivattuja rotaviruksia. Tutkimuksissa sen teho vakavia rotaripuleita vastaan oli 85–100 prosenttia. Rokote esti erityisesti G1-serotyypin virustauteja ja hieman vähemmässä määrin G3-, G4- ja G9-tyyppien rotavirustartuntoja. Näissä tutkimuksissa rokotteilla on ollut varsin vähän haittavaikutuksia, joista yleisimpiä ovat olleet erilaiset vatsaoireet. Rokotetta ei kuitenkaan suositella annettavaksi lapselle, jolla on aiemmin ollut tai jolla on suurempi riski saada suolentuppeuma.


title: Rotavirus

text: Rotaviruksia tunnetaan seitsemän keskikerroksen ominaisuuksien mukaan nimettyä tyyppiä: A, B, C, D, E, F ja G. Näistä yleisin on rotavirus A, jonka lisäksi myös tyypit B ja C tarttuvat ihmiseen. Kaikki seitsemän kuitenkin tarttuvat eläimiin.


title: Rotavirus

text: Rotavirus A:lla on eri kantoja, ja se voidaan luokitella G- ja P-serotyyppeihin virionin ulomman kuoren rakenneproteiinien ominaisuuksien perusteella. Tällainen kaksoisluokitustapa on käytössä myös muun muassa influenssaviruksilla, joiden tyypitys on HN, esimerkiksi lintuinfluenssa on H5N1-tyyppiä. Rotaviruksella siis VP7-glykoproteiinin mukaan määritellään G-tyypit ja proteaasiherkän proteiini VP4:n mukaan P-tyypit. Näiden kahden serotyypin alatyyppejä merkitään numeroilla. Kun P-tyyppi on P-serotyyppi, se merkitään numerolla. Numeroa käytetään myös silloin, kun kyseessä on P-genotyyppi, mutta silloin numero pannaan hakasulkeisiin. Samalla tavalla numeroidaan G-serotyypit, ainoana erona on se, että G-genotyypin numerointityyli on sama kuin G-serotyypin. Esimerkiksi Wa-rotaviruskanta on luokiteltu P1A[8]G1:ksi. Jokaisesta viruskannasta on olemassa useita yhdistelmiä, sillä jälkeläiset voivat periä erikseen kaksi G- ja P-tyyppien määritelevää geeniä.


title: Rotavirus

text: Rotaviruksen genomi muodostuu 11 yksilöllisestä kaksoiskierteisestä RNA-molekyylistä, eli se on yhteensä 18 555 nukleosidiemäsparin mittainen. Yksi kierre vastaa yhtä geeniä, jotka on numeroitu yhdestä yhteentoista kokonsa mukaan suurimmasta alkaen. Jokainen geeni koodaa yhtä proteiinia, paitsi geenit 9 ja 11, jotka koodaavat kahta. RNA:n ympärillä on kolmekerroksinen ikosahedraalinen proteiinikapsidi. Virionit voivat olla halkaisijaltaan jopa 76,5 nm. Nämä virionit ovat kuitenkin vaipattomia.


title: Rotavirus

text: Itse viruspartikkelissa eli virionissa on kuusi virusproteiinia (VP). Nämä rakenteelliset proteiinit ovat VP1, VP2, VP3, VP4, VP6 ja VP7. Virionin ytimestä löytyy VP1, joka on RNA-polymeraasientsyymi. Tartunnan saaneessa solussa entsyymi transkriboi mRNA:ta virionien syntetisoimista varten. Sen lisäksi se kopioi rotavirusgenomin RNA:ta vastatuotettuja virioneja varten. VP2 muodostaa virionin ydinkerroksen ja sitoo RNA:n genomin. VP3 on osa virionin sisäydintä ja toimii guanylyylitransferaasientsyyminä. VP4 löytyy virionin pinnalla olevasta piikistä. Se sitoo solujen pinnalla olevia reseptorinimisiä molekyylejä ja auttaa viruksen pääsyä soluun. Virus ei kuitenkaan ole tarttuva ennen kuin mahalaukussa oleva proteaasientsyymi muokkaa VP4:ta VP5*:ksi ja VP8*:ksi, minkä jälkeen tiedetään kuinka tarttuva virus on. VP4:n mukaan luokitellaan viruksen P-tyypin. VP6 täyttää suurimman osan kapsidista. Se on hyvin antigeeninen ja sitä voidaan käyttää rotaviruskannan tunnistamisessa. Tätä proteiinia käytetään rotavirus A -tulehdusten laboratoriokokeissa. VP7 on glykoproteiini, joka muodostuu virionin uloimmalla pinnalla. Rakentellisten funktioiden lisäksi kannan G-tyyppi luokitellaan VP7:n mukaan.


title: Rotavirus

text: Näiden kuuden rakenteellisen virusproteiinien lisäksi on kuusi ei-rakenteellista virusproteiinia (NSP), joita voi tuottaa vain rotaviruksen infektoima solu, eli ne eivät ole viruksen osia. Nämä ei-rakenteelliset virusproteiinit ovat NSP1, NSP2, NSP3, NSP4, NSP5 ja NSP6. Geeni 5:n tuottama NSP1 on ei-rakenteellinen RNA:n sitojaproteiini, jossa on kysteiinipitoinen alue ja toimi varhaiseen replikaatioon osallistuvien intermediaattien osana. RNA-laskostumisen ennusteiden mukaan näyttää siltä, että tämä NSP1:n lähetti-RNA-alue voi toimia vuorovaikutteisesti. NSP2 on , joka kertyy solulimainkluusioissa eli viroplasmoissa, ja sitä tarvitaan genomireplikaatiossa. Tartunnan saaneissa soluissa NSP3 sitoutuu virusgeenien lähetti-RNA:ihin. Se lopettaa solujen proteiinisynteesin. NSP4 on virusenterotoksiini, joka aiheuttaa ripulin. Se on ensimmäinen viruksella tavattu suolistomyrkky. Rotavirus A:n genomisegmentti koodaa NSP5:n, joka kertyy viroplasmissa virustartunnan saaneissa soluissa. NSP6 on nukleiinihapon sitojaproteiini.


title: Rotavirus

text: Seitsemällä kahdestatoista rotaviruksen koodaamasta proteiinista vaikuttaa olevan affiniteettia RNA:han. Mikä näiden proteiinien merkitys on rotaviruksen monistumisen kannalta, on osittain ymmärtämättä. Mahdollisesti niillä on tekemistä RNA-synteesin ja virionin pakkauksen kanssa ja ne voivat vaikuttaa lähetti-RNA:n kulkeutumiseen genomin replikaatiokohtaan sekä lähetti-RNA:n tulkitsemiseen ja geenivaikutuksen säätelyyn.


title: Rotavirus

text: Rotavirus tarttuu ohutsuolen nukkalisäkkeessä oleviin enterosyytteihin, ja siitä aiheutuu epiteelikudoksessa sekä rakenteellisia että toiminnallisia muutoksia. Rotavirusten kolminkertaisen proteiinikerroksen takia ei mahalaukun happamalla sisällöllä eikä suoliston ruoansulatusentsyymeillä ole vaikutusta niihin.


title: Rotavirus

text: Reseptorivälitteisen endosytoosin takia virus pääsee soluihin ja muodostaa solulimassa endosomiksi kutsutun vesikkelin. Kolmannen kerroksen proteiinit rikkovat endosomin kalvon, mikä muuttaa kalsiumpitoisuutta. Sen vuoksi VP7-trimeerit hajoavat yksittäisiksi proteiineiksi. VP2 ja VP6-proteiinikerrokset jäävät viruksen kaksijuosteisen RNA-viruksen ympärille, ja näin syntyy kaksikerroksinen partikkeli.


title: Rotavirus

text: Viruksen 11 kaksijuosteista RNA-juostetta jäävät kahden proteiinikuoren suojaan, ja viruksen RNA-replikaasi transkriboi virusgenomin kahden juosteen lähetti-RNA:n. Piiloutumalla ytimeen viruksen RNA välttää RNA-interferenssin, minkä aiheuttaa kaksijuosteisen RNA:n olemassaolo.


title: Rotavirus

text: Tartunnan aikana rotavirus tuottaa lähetti-RNA:ta sekä proteiinisynteesiin että geenireplikaatioon. Suurin osa rotavirusproteiineista on viroplasmasaa, jossa RNA replikoituu ja kaksikerroksiset proteiinit muodostuvat. Viroplasma muodostuu tumassa jopa jo kaksi tuntia tartunnan saamisen jälkeen. Kun RNA-interferenssi estää NSP5:n, tulos on rotaviruksen replikaation voimakas väheneminen. Kaksikerroksiset proteiinit siirtyvät solulimakalvostoon, jossa ne saavat uloimman, kolmannen kerroksen. Tämä kerros muodostuu VP7:stä ja VP4:stä. Solulyysissä jälkeläisvirukset vapautuvat solusta.


title: Rotavirus

text: Jacob Light ja Horace Hodes todistivat vuonna 1943, että suodattuva aine tarttuvaa ripulia sairastavien lasten ulosteessa aiheutti ripulia myös karjalla. Kolmekymmentä vuotta myöhemmin aine todettiin säilytetyistä näytteistä rotavirukseksi. Välivuosina hiirissä esiintyvän viruksen todettiin olevan sukua karjaripulia aiheuttavalle virukselle. Vuonna 1973 Australiassa Ruth Bishop kuvasi samankaltaisia viruksia gastroenteriittiä sairastavissa lapsissa.


title: Rotavirus

text: Vuonna 1974 Thomas Henry Flewett ehdotti nimeä "rotavirus" todettuaan elektronimikroskoopin avulla, että rotavirus näytti pyörältä (). Neljän vuoden kuluttua International Committee on Taxonomy of Viruses hyväksyi nimen virallisesti. Vuonna 1976 sukuviruksia kuvailtiin myös muissa eläimissä. Nämä virukset, jotka kaikki aiheuttavat akuuttia gastroenteriittiä, tunnistettiin yhteiseksi patogeeniksi, johon sairastuvat sekä ihmiset että eläimet.


title: Rotavirus

text: Rotavirusserotyyppejä kuvailtiin ensimmäisen kerran vuonna 1980, ja seuraavana vuonna rotaviruksen monistumiselle tärkeän trypsiinin lisääminen kasvualustaan sai ensimmäisen kerran ihmisten rotaviruksen kasvamaan apinamunuaisista peräisin olevissa soluviljelyissä. Tutkimustahti kiihtyi uuden löydöksen ansiosta, ja jo 1980-luvun puolivälissä arvioitiin ensimmäisiä rokote-ehdokkaita.


title: Rotavirus

text: Rotavirusrokote hyväksyttiin Yhdysvalloissa vuonna 1998. Yhdysvalloissa, Suomessa ja Venezuelassa tehdyt kliiniset tutkimukset ovat osoittaneet rokotteen pystyvän estämään 80–100 % rotavirus A:n aiheuttamista vakavista ripulitapauksista. Sen lisäksi tutkijat eivät havainneet tilastollisesti merkittäviä vakavia haittavaikutuksia rokotteen käytöstä. Rokotteen valmistaja kuitenkin poisti sen markkinoilta vuonna 1999, sen jälkeen kun oli havaittu, että se saattoi olla osatekijänä suolentuppeumassa, jonka joka 12 000. rokotettu vauva sai. Tämä synnytti kiivasta keskustelua rotavirusrokotteen suhteellisista vaaroista ja hyödyistä. Vuonna 2006 osoitettiin kahden uuden rotavirus A -rokotteen olevan turvallisia ja tehokkaita lapsipotilaille. Maailman terveysjärjestö suositteli kesäkuussa 2009, että kaikki maat lisäisivät rotavirusrokotteen kansalliseen rokotusohjelmaansa. Samoihin aikoihin Suomi lisäsi rokotteen pikkulasten rokotusohjelmaan, ja 1. heinäkuuta 2009 tai myöhemmin syntyneitä vauvoja alettiin rokottaa rotavirusta vastaan syyskuussa.


title: Hurrikaani David

text: Hurrikaani David oli vuoden 1979 neljäs nimetty trooppinen myrsky Atlantin hurrikaanikaudella, ja tuon kauden ensimmäinen trooppinen hirmumyrsky. Saffirin-Simpsonin hurrikaaniasteikolla se luokiteltiin korkeimmalle tasolle viisi. Se surmasi yli kaksituhatta ihmistä reittinsä varrella, suurimman osan Dominikaanisessa tasavallassa.


title: Hurrikaani David

text: Davidiksi kehittynyt säähäiriö havaittiin Kap Verden edustalla 22. elokuuta. Sen kehittyi trooppiseksi matalapaineeksi 26. elokuuta Kap Verden ja Antiellien puolivälissä. 29:nteen päivään mennessä David oli kehittynyt kolmosluokan hurrikaaniksi joka liikkui Dominican yli. Davidin silmä kulki noin 110 km Puerto Ricon eteläpuolelta; saarella saatiin paikoin yli 50 mm sadetta. 30. päivän iltaan mennessä David oli voimistunut vitosluokan hirmumyrskyksi: Rankkasateet pyyhkivät St Croixin ja Puerto Ricon yli. Elokuun viimeisenä päivänä David iski Dominikaaniseen tasavaltaan Santo Domingon länsipuolelle. Se heikkeni tilapäisesti, ylitti Kuuban ja voimistui merelle päästyään uudelleen hurrikaaniluokkaan. Se hipoi Floridan rannikkoa mutta iski maihin pohjoisempana Georgiassa syyskuun 4. päivän iltapäivällä. Mantereelle jouduttuaan David hiipui, kehittyi sitten keskileveysasteiden matalapaineeksi ja jatkoi kulkuaan Yhdysvaltojen koilliosaan.


title: Hurrikaani David

text: Dominikaaninen tasavalta kärsi 56 m/s puhaltaneista tuulista, rankkasateista ja tulvista. Useimmat noin kahdestatuhannesta kuolonuhrista kuolivat jokien äkillisen tulvimisen hukuttamina. Tuhansia taloja ja 70% maatalouden sadosta tuhoutui, mikä jätti 200 000 kodittomiksi ja useat nälänhädän vaaraan.


title: Hurrikaani David

text: Dominicalla kuoli 56, Puerto Ricolla seitsemän ja Yhdysvalloissa viisi henkeä.


title: Charlottenburg

text: Charlottenburg on yksi Berliinin kaupunginosista (). Se sijaitsee kaupungin läntisessä keskustassa Charlottenburg-Wilmersdorfin hallintoalueella ("Bezirk"). Vuoden 2011 lopussa Charlottenburgilla oli 119 857 asukasta. Kaupunginosan pinta-ala on 10,6 km² ja väestötiheys 11 307 as./km².


title: Charlottenburg

text: Charlottenburg perustettiin vuonna 1705 itsenäisenä kaupunkina. Se pysyi itsenäisenä vuoteen 1920 asti, jolloin se liitettiin Berliiniin. Vuosina 1920–2000 Charlottenburg oli samalla sekä kaupunginosa että oma hallintoalueensa. Vuonna 2001 Charlottenburgin hallintoalue yhdistettiin Wilmersdorfin hallintoalueen kanssa Charlottenburg-Wilmersdorfiksi. Charlottenburgin kaupunginosa jatkoi olemassaoloaan tämän uuden hallintoalueen alaisuudessa. Vuonna 2004 Charlottenburg-Wilmersdorfin kaupunginosat järjesteltiin uudelleen ja aikaisempi Charlottenburgin kaupunginosa jaettiin kolmeen: nykyiseen Charlottenburgiin, Westendiin ja Charlottenburg-Nordiin.


title: Charlottenburg

text: Suurin osa Berliinin läntisestä keskustasta ("City West") kuuluu Charlottenburgiin, muun muassa Breitscheidplatz, Keisari Vilhelmin muistokirkko, iso osa Kurfürstendammia ja Zoologischer Gartenin rautatieasema. Pääosa Charlottenburgista sijaitsee kuitenkin tästä luoteeseen. Kaupunginosan nähtävyyksiin kuuluu myös Charlottenburgin linna.


title: Sähkömäärä elektrolyysissä

text: Sähkömäärä elektrolyysissä on suure, joka kuvaa yhden ampeerin kuljettamaa sähkövirtaa sekunnissa. Suureen yksikkö on coulombi (C). Sähkömäärä saadaan selville kaavoista:


title: Sähkömäärä elektrolyysissä

text: Jossa:


title: The Orders

text: The Orders on nelihenkinen helsinkiläinen rock-yhtye. Yhtye aloitti vuonna 2003 nimellä Dive julkaisten kaksi EP:tä. Nimenvaihdoksen jälkeen, kesällä 2006, The Orders julkaisi EP:n ja tammikuussa 2007 esikoisalbuminsa Guilt & Confusion.


title: The Orders

text: The Orders -Facebook-sivun mukaan yhtye lopetti toimintansa 30. elokuuta 2010.


title: The Orders

text: The Ordersin musiikkia on kuultu myös elokuvissa Koti-ikävä ja Suden vuosi.


title: Kannuksenpyörä

text: Kannuksenpyörä eli pykäläristi on kahdeksansakarainen tähti- ja ristikuvio. Kuvio on ollut käytössä useissa kulttuureissa, muun muassa monilla suomalais-ugrilaisilla kansoilla. Suomessa sen yleensä näkee eräissä kuntavaakunoissa, perinteisenä ryijyjen ja muiden käsitöiden koristeena sekä karjalaisen naimattoman naisen perinteisessä päähineessä säppälissä. Symboli on myös muun muassa Udmurtian ja Mordvan tasavaltojen ja võrolaisten lipuissa sekä Karjalan, Udmurtian ja Mordvan tasavaltojen vaakunoissa, joissa se kuvaa aurinkoa.


title: Kannuksenpyörä

text: Geometrinen nimitys kuviolle on "oktagrammi" eli kahdeksankanta. Kuvion säännöllisen muodonvoi piirtää yhdellä kynänvedolla kahdeksalla janalla nostamatta kynää alustasta; vastaava ei esimerkiksi kuusisakaraisen "hektagrammin" kohdalla onnistu matemaattisista syistä.


title: Kannuksenpyörä

text: Kuten monen muunkin kansanperinteisen kuvion, myös kannuksenpyörän alkuperä on hämärän peitossa. Koptilaiskristittyjen tiedetään käyttäneen kuviota tekstiileissä 600-luvulla.


title: Kannuksenpyörä

text: Suomalais-ugrilaisten kansojen käytössä kannuksenpyörä on monesti merkinnyt aurinkoa. Liettualaisten auseklis on vastaava symboli. Pitsikoristeissa se on tunnettu myös Aunuksen aitana. Norjalaisessa neulontaperinteessä kuvio tunnetaan selbunruusuna.


title: Viola Uotila

text: Viola Uotila (s. 1997) on suomalainen muusikko. Hän on tullut tunnetuksi esiintymällä Yle TV2:n Pikku Kakkonen-ohjelmassa ja on julkaissut neljä levyä. Hän laulaa suomalaista kansanmusiikkia ja lastenlauluja säestäen itseään kanteleella. Kanteleen lisäksi hän soittaa nykyään myös kelttiharppua ja selloa.


title: Viola Uotila

text: Viola Uotila aloitti kanteleen soiton nelivuotiaana. Hän opiskelee kanteleen ja myös kelttiharpun soittoa Sibelius-Akatemiassa. Lisäksi Viola on opiskellut sellon soittoa Lahden Konservatoriossa. Hän harrastaa myös balettia. Kuusi- ja seitsenvuotiaana hän levytti ensimmäisen levynsä "Tulisoroinen", ja toisen levynsä "Violan laulut" hän levytti ollessaan kahdeksanvuotias.


title: Viola Uotila

text: "Tulisoroinen" sisältää kansanmusiikkia Suomen lisäksi myös muualta kuten Venäjältä ja Pohjois-Amerikasta, kuitenkin erilaisilla kanteleilla säestettynä. "Violan laulut" -levyllä kappaleiden tyyli on uudenaikaisempaa, ja mukana on klassisia sekä uudempia lastenlauluja kantelesovituksina. Kolmas levy "Sateenkaaren aarteet" vie kuulijan mukaansa unten salaperäiseen maailmaan. Osa levyn musiikista on Violan itsensä tai hänen veljensä Anton Uotilan säveltämää. Neljäs levy "Vilharmoonikot" on yhteinen levy kaksosveli Antonin kanssa. Levyllä vierailee myös Eija Ahvo.


title: Viola Uotila

text:
Viola on esiintynyt radiossa, televisiossa ja konserteissa veljensä Anton Uotilan kanssa ja on menestynyt myös laulukilpailuissa. Kanteleellaan Viola on voittanut ja tullut palkituksi lukuisissa kansallisissa ja kansainvälisissä kilpailuissa, viimeksi keväällä 2012 Tukholmassa. Viola soittaa selloa Trio Serenossa, jolle myönnettiin keväällä 2007 Pro Musica -säätiön apuraha. Trio on myös voittanut valtakunnallisen Savonlinnan kamarimusiikkikilpailun kahdesti, vuosina 2007 ja 2010.
Toukokuussa 2012 Viola voitti sellolla yhdessä kaksoisveljensä Antonin (piano) kanssa Tukholman kansainvälisen kamarimusiikkikilpailun. Syyskuussa 2015 Viola voitti yhdessä veljensä kanssa Vuoden Nuori Lahtelainen -tunnustuspalkinnon. Kyseinen palkinto annetaan henkilölle tai ryhmälle tuoreella, ennakkoluulottomalla ja yritteliäällä otteella on esimerkkinä ja eduksi Lahdelle. Viola ja Anton Uotila saivat 900 euron stipendin Lahden kaupungintalon puistojuhlassa 5. syyskuuta 2015.


title: Viola Uotila

text: Opiskelun ohella Viola Uotila tekee soolokeikkoja sekä duokeikkoja veljensä Anton Uotilan ja viulisti Veera Kuisman kanssa ja lisäksi on mukana kokoonpanoissa Various Ensemble ja Vilharmoonikot. Lisäksi Viola on tehnyt omia sävellyksiä joista osa on julkaistu ainakin Youtubessa ja esitetty monilla keikoilla.


title: Viola Uotila

text: Viola ja Anton ovat myös esiintyneet myös isänsä Tomi Uotilan kanssa. Tomi ja Marianne Uotila omistavat perheen kakkoskotina toimivan konserttihuvilan Villa Concerto jossa myös Viola on esiintynyt.


title: Djalma Santos

text: Djalma Pereira Dias dos Santos, joka tunnettiin paremmin pelaajanimellään Djalma Santos , (27. helmikuuta 1929, São Paulo – 23. heinäkuuta 2013 Uberaba, Minas Gerais) oli brasilialainen jalkapalloilija, joka pelasi Brasilian jalkapallomaajoukkueessa puolustajana ja jota pidetään yhtenä maansa kaikkien aikojen parhaimmista puolustajista. Hän pelasi neljissä jalkapallon maailmanmestaruuskilpailuissa: vuosina 1954, 1958, 1962 ja 1966. Vuoden 1962 kisojen finaalissa Djalma pohjusti Brasilian joukkueen voittomaalin, jonka laukaisi maaliin Vavá. Dos Santosin kotimaassa hänen etunimestään käytettiin toisinaan kirjoitusasua Dejalma.


title: T-Bone Slim

text: Matti Valentin Huhta (1882 Ashtabula, Ohio – 11. toukokuuta 1942 New York), paremmin tunnettu taiteilijanimellä T-Bone Slim, oli amerikansuomalainen runoilija, lauluntekijä, kolumnisti, kulkuri ja ammattiyhdistysaktiivi. Hän oli mukana anarkosyndikalistisen Industrial Workers of the World (IWW) -ammattiliiton toiminnassa.


title: T-Bone Slim

text: Huhtaa pidetään yleisesti yhtenä merkittävimmistä 1920- ja 1930-lukujen radikaalissa amerikkalaisessa työväenliikkeessa vaikuttaneista kirjoittajista. Hänen teksteillään oli myöhemmin vaikutusta myös Yhdysvaltojen 1960-luvun kansalaisoikeusliikeeseen ja samalla vuosikymmenellä Chicagossa syntyneeseen surrealistiseen taidesuuntaukseen. Huhdan ihailijoita on myös muun muassa Yhdysvaltojen 1900-luvun merkittävimpiin intellektuelleihin kuuluva Noam Chomsky.


title: T-Bone Slim

text: Huhdan kiertelevän elämäntavan vuoksi hänen vaiheistaan tiedetään hyvin vähän. Hänestä ei esimerkiksi tunneta yhtään valokuvaa. Ainoat säilyneet Huhtaa esittävät kuvat ovat hänen lehtikolumniensa yhteydessä julkaistujen pilapiirrosten ja sarjakuvien karikatyyrejä. Taiteilijanimensä lisäksi Huhta käytti salanimenään myös jäsenkorttinsa numeroa, "Card No. 198308".


title: T-Bone Slim

text: Ohion Ashtabulassa syntyneen Matti Valentin Huhdan vanhemmat olivat työväenluokkaisia suomalaisia siirtolaisia. Vanhemmat olivat Ilmajoelta muuttaneet Matti ja Johanna Huhta. Huhta vietti lapsuutensa Pennsylvanian Eriessä ja avioitui vuonna 1901 Rosa Kotilan kanssa. Perheeseen ehti syntyä neljä lasta ennen avioeroa, jonka jälkeen Huhta jätti kotiseutunsa noin vuonna 1910. Hän ei sen jälkeen tiettävästi pitänyt enää yhteyttä perheeseensä. Huhta kierteli kulkurina ympäri Yhdysvaltoja satunnaisia töitä tehden. IWW:n jäsen hänestä tuli 1910-luvun aikana. Huhdan ensimmäinen lauluteksti ilmestyi vuonna 1920 IWW:n julkaisemassa laulukirjassa. Seuraavana vuonna hänen kirjoituksiaan alkoi ilmestymään säännöllisesti liiton julkaisemassa "Industrial Solidarity" -viikkolehdessä. Vuonna 1931 lehdeksi vaihtui toinen IWW:n julkaisu "Industrial Worker". Huhta jatkoi kolumnistina aina kuolemaansa saakka vuoteen 1942.


title: T-Bone Slim

text: Huhta tunnettiin yksin viihtyvänä kulkurina, joka kiersi maata resuisissa vaatteissa ja pestautui rahapulan iskiessä satunnaisiin töihin. Kolumniensa mukaan hän työskenteli muun muassa satamissa, suurten tasankojen maatiloilla ja metsätyöläisenä Tyynenmeren rannikon osavaltioissa. Hän kertoi myös vierailuistaan Duluthin suomenkielisessä Työväen Opistossa ja majailustaan Chicagon kodittomien maankiertäjien asuinalueilla. 1930-luvun puolivälissä Huhta ilmeisesti asettui New Yorkiin, jossa hän työskenteli Hudsonjoella kuljetusproomun kapteenina. Huhta oli myös New Yorkin aikanaan mukana IWW:n toiminnassa. Lisäksi hän oli itärannikon ahtaajien ammattiliiton jäsen.


title: T-Bone Slim

text: Huhdan ruumis löytyi ajelehtimasta East Riverissä 15. toukokuuta 1942. Se oli ollut vedessä noin neljä päivää. Merkkejä ulkoisista vammoista ei ollut, ja näin kuolinsyyksi määriteltiin hukkuminen. Poliisin arvioin mukaan Huhta oli joutunut päihtyneenä veden varaan, mutta Huhdan tunteneiden ihmisten mukaan hän ei käyttänyt alkoholia, eikä kukaan ollut koskaan nähnyt häntä humalassa. Matti Valentin Huhta haudattiin Hart Islandin saarella sijaitsevalle varattomien hautausmaalle.


title: T-Bone Slim

text: Industrial Solidarityn ja Industrial Workerin lisäksi Huhdan mustan huumorin sävyttämiä kolumneja ilmestyi säännöllisesti myös muissa IWW:n lehdissä, kuten 1920-luvulla "Industrial Pioneerissa" ja 1930-luvulla "The One Big Union Monthly" -lehdessä. Hänen kirjoituksiaan julkaisi lisäksi suomenkielinen Industrialisti. Huhta kirjoitti myös kaksi pamflettia, joista toisen kustansi IWW:n rakennustyöläisten ja toisen elintarviketyöläisten osasto.


title: T-Bone Slim

text: Huhdan kolumneja ja muita kirjoituksia on koottu vuonna yhdeksi niteeksi "Juice is Stranger Than Friction – Selected Writings of T-Bone Slim" (1985). Sen toimitti 1960-luvun Chicagon surrealistisen taideliikkeen johtohahmoihin kuulunut Franklin Rosemont. Vuonna 2013 Savukeidas-kustantamo julkaisi Huhdan kirjoituksia suomeksi nimellä "Mielipuolipiteitä ja muita kirjoituksia".


title: T-Bone Slim

text: Sanomalehtiartikkeleiden lisäksi Huhta tunnettiin myös runoilijana ja lauluntekijänä. Poliittisilla lauluilla oli suuri merkitys IWW:n toiminnassa, ja Huhta oli Ralph Chaplinin ja ruotsalaissyntyisen Joe Hillin ohella liiton merkittävin laulunsanoittaja. Huhdan tunnetuimpia kappaleita ovat muun muassa "The Popular Wobbly", "Mysteries of a Hobo's Life" ja "The Lumberjack's Prayer". Huhta ei tiettävästi itse soittanut mitään instrumenttia eikä myöskään laulanut, joten hän ei ole levyttänyt yhtään kappalettaan. Lauluja julkaistiin säännöllisesti IWW:n kustantamissa Little Red Songbook -laulukirjoissa. Huhdan kappaleita ovat myöhemmin levyttäneet muun muassa Pete Seeger ja Utah Phillips. Ne nousivat uudelleen suosioon 1960-luvulla kansalaisoikeusliikeen parissa.


title: T-Bone Slim

text: T-Bone Slimin sanaleikkejä on julkaistu Ville-Juhani Sutisen suomentamana Parnassossa.


title: David Petraeus

text: David Howell Petraeus (s. 7. marraskuuta 1952) on Yhdysvaltain maavoimien kenraali, joka toimi vuosina 2007–2008 Yhdysvaltain johtaman kansainvälisen liittouman joukkojen komentajana Irakissa, myöhemmin USCENTCOMin komentajana. CIA:n johtajana hän toimi vuosina 2011–2012.


title: David Petraeus

text: Petraeus onnistui rauhoittamaan Mosulin ollessaan alueen komentajana Irakin sodassa, mutta hänen jälkeensä paikalle tulleen komentajan aikana alkoivat väkivaltaisuudet. Petraeus valittiin Irakin joukkojen komentajaksi sovittelevan toimintatyylinsä takia kenraali George Caseyn seuraajaksi, Yhdysvaltain senaatti vahvisti hänen valintansa äänin 81-0. Petraeuksen tehtävänä oli Bagdadin rauhoittaminen, mitä pidettiin laajalti mahdottomana tehtävänä, koska siellä taistelevat keskenään tosilleen vihamieliset sunni- ja šiiamuslimit.


title: David Petraeus

text: Ensimmäisessä lehdistötilaisuudessaan Petraeus sanoi, että Irakin konfliktiin ei ole mitään sotilaallista ratkaisua. Rauhan edellytys on dialogi kaikkien osapuolten välillä. Tähän kuuluvat myös puolisotilaalliset ryhmittymät.


title: David Petraeus

text: Petraeus toimitti heinäkuussa 2007 väliraportin menestyksestä Irakissa, ja se osoitti liittouman edistyneen kuudessa 18 määritetystä mittarista. Lopullinen raportti luovutettiin senaatille 10. syyskuuta 2007. Los Angeles Times väitti 15. elokuuta julkaistussa jutussaan, että raportin takana ovat todellisuudessa Valkoisen talon edustajat, minkä Petraeus kielsi omassa todistuksessaan kongressille. Demokraatteja lähellä oleva MoveOn.org-järjestö julkaisi raportin julkaisupäivänä The New York Timesissa kokosivun ilmoituksen otsikolla ”General Petraeus or General Betray Us?”, jossa se syytti Petraeusta tietojen vääristelystä.


title: David Petraeus

text: Syyskuussa 2008 Petraeus jätti tehtävänsä ja hänen tilalleen nimettiin Raymond Odierno. Tämän jälkeen Petraeus toimi Yhdysvaltain keskisen komentokeskuksen, "Central Commandin", päälliköksi. Hänen tehtävänään oli valvoa tilannetta Irakissa, Lähi-idässä ja Afganistanissa. Kesäkuussa 2010 hänet valittiin Yhdysvaltain Afganistanin-joukkojen komentajaksi aiemman komentajan Stanley McChrystalin jouduttua eroamaan.


title: David Petraeus

text: Kesäkuussa 2011 hänet valittiin Yhdysvaltojen keskustiedustelupalvelun johtoon. Hänen seuraajansa Nato-joukkojen Afganistanin-komentajana on kenraali John Allen.


title: David Petraeus

text:
Petraeus ehti johtaa CIA:ta vain reilun vuoden, sillä hän erosi tehtävästä marraskuussa 2012. Eron syynä oli julki tullut avioliiton ulkopuolinen suhde.
Petraeus paljasti salassa pidettäviä tietoja naiselle, joka kirjoitti hänestä elämäkertaa. Petraeus sai kaksi vuotta ehdollista vankeutta.


title: Nissnikun koulu

text: Nissnikun koulu (ent. Sepän koulu) sijaitsee Kirkkonummella Masalassa. Sen kahdessa rakennuksessa toimii ylä- ja alakoulu. Lisäksi yläkoulun rakennuksessa on toiminut Porkkalan lukion Masalan toimipiste vuoteen 2015 asti. Koulu aloitti toimintansa 1980-luvun loppupuolella ja se sai 2012 nimen Nissnikun koulu.


title: Nissnikun koulu

text: Koulussa opiskelee noin 600 oppilasta. Koulussa käytetään nelijaksoista opiskelujärjestelmää. Koulun nykyisenä rehtorina toimii Maarit Ritakallio. Elokuussa 2012 Nissnikun koulu (alakoulu) ja Sepän koulu (yläkoulu) yhdistyivät ja nimi muutettiin Nissnikun yhtenäiskouluksi.


title: Lyyran rengassumu

text: Lyyran rengassumu (myös M57 tai NGC 6720) sijaitsee Lyyran tähdistössä, Lyyran beta- ja gamma-tähtien välissä.


title: Lyyran rengassumu

text: Lyyran rengassumun keskustassa on valkoinen kääpiö, jonka kirkkaus on noin 14,7 magnitudia. Sumu laajenee 20-30 km/s nopeudella. Valkoisen kääpiön sumun keskeltä löysi Friedrich von Hahn 1800-luvulla.


title: Arthur Kylander

text: Arthur Arkadius Kylander (16. helmikuuta 1892 Lieto – 26. elokuuta 1968 Camino, Kalifornia) oli amerikansuomalainen kansanmusiikin esittäjä, laulaja, laulunkirjoittaja ja mandoliininsoittaja. Hän syntyi Liedossa, Suomessa, ja muutti Yhdysvaltoihin 22-vuotiaana vuonna 1914. Vuonna 1925 hän tapasi vaimonsa Julia Varilan, pianistin ja hanuristin, ja he alkoivat esiintyä yhdessä.


title: Arthur Kylander

text: Kylander toimi palomiehenä Turussa, kunnes vuonna 1914 muutti Amerikkaan. Kylander työskenteli metsurina ja kirvesmiehenä Mainessa, New Yorkissa, Pennsylvaniassa, Ohiossa ja Minnesotassa. Vuonna 1927 hän avioitui kaustislaisen isän ja ullavalaisen äidin tyttärenä Montanassa syntyneen Julia Varilan (1904–1991) kanssa. Samana vuonna pariskunta lähti kaksivuotiselle esiintymiskiertueelle amerikansuomalaisten asuttamille paikkakunnille.


title: Arthur Kylander

text: 1920–1930-luvuilla Arthur ja Julia Kylander kiertelivät esiintymässä amerikansuomalaisten parissa. Myös useimmat lauluista syntyivät tällöin. Vaimo Julia osallistui lauluntekoon ja esityksiin sovittajana, pianistina ja harmonikansoittajana. Vuosien 1928–1929 kiertueen kolmantena jäsenenä oli viipurilainen, Connecticutiin asettunut kanafarmari Jack Häkkilä (1893–1975).


title: Arthur Kylander

text: 1930-luvun lamavuosina Kylanderit toimivat vauraan perheen hovimestari-autonkuljettajana ja kokkina Hollywoodissa. Myöhemmin he päätyivät puunkasvattajiksi El Doradon piirikuntaan Kaliforniassa, josta ostivat Mäntyharjuksi nimeämänsä metsätilan. Siitä tuli amerikansuomalaisten ystävien suosima lomailupaikka, ja Kylanderit aikoivat laajentaa paikan lomakyläksi, mutta hanke jäi toteutumatta Arthur Kylanderin heikentyvän terveyden takia. Viimeisen kiertueensa pariskunta teki 1952–1953, mutta Mäntyharjussa he esiintyivät vierailleen vielä 1960-luvulla.


title: Arthur Kylander

text: Syndikalistisen IWW-ammattiliiton toiminnassa mukana olleen Kylanderin laulut olivat humoristisia mutta samalla usein piikikkään työväenhenkisiä. Lauluissa kuvataan siirtolaiseksi saapuvan suomalaisen vaikeuksia työnsaannissa ja elämässä uudessa maassa. Niissä satirisoidaan myös monia Yhdysvaltain ja taakse jääneen Suomen tapoja, kuten uskonnollisuutta ja suojeluskunta-aatetta.


title: Arthur Kylander

text: Levy-yhtiöiden kykyjenetsijöinä toimivat levykauppiaat eri puolilla Yhdysvaltoja, ja näin maan suurin levy-yhtiö Victor Talking Machine Company kiinnitti Kylanderin tekemään levyjä. Ne saavuttivat kohtalaisen menestyksen, ja kolmen vuoden aikana hän sai levyttää 20 kappaletta New Yorkissa, aluksi pianon ja hanurin (ehkä vaimo ja Jack Häkkilä), lopulta Alfredo Cibellin johtaman kuuden soittajan studioyhtyeen säestyksellä. Levytysversioista kovin työväenaatteelliset säkeistöt jätettiin yleensä pois, mutta ne löytyvät painetuista nuottijulkaisuista. Kansanmusiikki-instituutti tallensi vuonna 1994 valtaosan Kylanderin levytyksistä CD-albumille "Oi, kuinka engeliksi mielin – Finnish American Recordings 2" (KICD 32).


title: Arthur Kylander

text: Helsingin Sanomien entinen päätoimittaja Keijo Kylävaara on Arthur Kylanderin veljenpoika.


title: Gus Hall

text: Gus Hall (syntyjään Arvo Kustaa Halberg; 8. lokakuuta 1910 Iron, Minnesota – 13. lokakuuta 2000 New York) oli Yhdysvaltain kommunistisen puolueen (CPUSA) pääsihteeri vuosina 1959–2000 ja puolueensa nelinkertainen presidenttiehdokas 1970- ja 1980-luvuilla. Hänet yhdistetään myös vuoden 1937 niin sanottuun "Little Steel" -lakkoon, jonka yhteydessä pienempiä ja alueellisia terästyöntekijäjärjestöjä yhdistyi. Hall oli taustaltaan amerikansuomalainen.


title: Gus Hall

text: Hall syntyi Minnesotan osavaltiossa rautakaivosteollisuudesta tunnetulla niin sanotulla Mesabi Iron Rangen alueella, Iron-nimisellä paikkakunnalla. Hänen vanhempansa Matt (Matti) ja Susan (Susanna) Halberg olivat Suomesta muuttaneita siirtolaisia. Hänen isänsä ja äitinsä sekä useimmat esivanhempansa olivat syntyjään Lapualta, ja hän oli Vihtori Kosolan kolmas serkku. Hallin vanhemmat olivat Industrial Workers of the World (IWW) -järjestön jäseniä ja liittyivät jo varhain Yhdysvaltain kommunistiseen puolueeseen.


title: Gus Hall

text: Hall pääsi koulusta 14-vuotiaana ja meni metsätöihin, missä tutkiskeli marxismia tukkikämpillä. Vuonna 1926 hän liittyi Työläisnuorisoliigaan (Young Workers League) ja seuraavana vuonna kommunistiseen puolueeseen, saaden tehtäväkseen nuorkommunistisen järjestön Young Communist Leaguen organisoimisen. Vuodet 1929–1932 Hall vietti Euroopassa, enimmäkseen Neuvostoliitossa, jossa hän opiskeli kaksi vuotta Moskovan kansainvälisessä Leninin puoluekoulussa.


title: Gus Hall

text: Palattuaan Yhdysvaltoihin 1930-luvun laman aikana Hall muutti Minneapolisiin ja jatkoi siellä nuorisoliiton toimintaa. Hän sai vuonna 1934 puolen vuoden vankeustuomion osallisuudesta väkivaltaisissa kuljetustyöläisten lakoissa. Vuonna 1935 Hall muutti Ohioon, jossa hän osallistui Congress of Industrial Organizations (CIO) -ammattijärjestön toimintaan terästeollisuuden työläisten keskuudessa. Hän kohosi 1937 Youngstownin kaupungin paikalliseksi kommunistijohtajaksi. Hall oli perustamassa myös Steel Workers Organizing Committee -järjestöä (SWOC) ja oli 1937 "Little Steel" -lakon johtaja. Yhdysvaltojen lähdettyä vuoden 1941 lopulla mukaan sotaan hän liittyi vuonna 1942 vapaaehtoisena laivastoon ja toimi koneenkäyttäjänä Guamilla. Hänet demobilisoitiin 6. maaliskuuta 1946. Jo sodan aikana vuonna 1944 Hall valittiin kommunistisen puolueen kansallisen komitean jäseneksi ja sodan jälkeen vuonna 1947 puolueen poliittisen toimikunnan jäseneksi. Hän toimi Ohion osavaltion puolueorganisaation puheenjohtajana vuosina 1947–1949. Vuonna 1949 hänet valittiin CPUSA:n kansallisen komitean sihteeriksi, 1950–1951 hän toimi koko puolueen vt. pääsihteerinä.


title: Gus Hall

text: Hall ja 11 muuta kommunistipuolueen johtajaa pidätettiin 22. heinäkuuta 1948 ja heitä syytettiin kumouksellisesta toiminnasta Smith Act -lain nojalla. Myöhemmin Yhdysvaltain korkein oikeus totesi Smith Actin perustuslain vastaiseksi. Päästyään vapaaksi takuita vastaan Hall valittiin CPUSA:n sihteeristöön. Hän sai viiden vuoden vankeustuomion ja painui maan alle ollessaan yhä vapaana takuita vastaan. Hän pakeni Meksikoon, mutta jäi kiinni Mexico Cityssä, josta hänet luovutettiin Yhdysvaltoihin. Hänen tuomionsa pidennettiin kahdeksan vuoden vankeudeksi. Hall vietti vuodet 1951–1957 liittovaltion vankilassa Leavenworthissa Kansasissa, ja oli sen jälkeen vuoteen 1959 asti kotiarestissa. Vapauduttuaan Hall jatkoi poliittista toimintaansa.


title: Gus Hall

text: Vuonna 1959 Hall valittiin CPUSA:n pääsihteeriksi, ja vuonna 1977 hän vastaanotti Leninin kunniamerkin. Hänestä tuli yliopistojen kampuksilla ja puheohjelmissa sosialismin puolustaja. Hall mainitsi, että sosialismia voitaisiin rakentaa perinteisesti yhdysvaltalaiseen tapaan demokraattisesti perustuen Yhdysvaltain perustuslakiin. Hän ei kuitenkaan kannattanut esimerkiksi eurokommunismia ja tuki vuosikymmenestä toiseen uskollisesti Neuvostoliiton kulloisiakin linjauksia. Hall pyrki neljä kertaa Yhdysvaltain presidentiksi, 1972, 1976, 1980 ja 1984, kaksi viimeistä kertaa Angela Davis varapresidenttiehdokkaanaan. Hänen äänimääränsä jäivät kuitenkin täysin mitättömiksi.


title: Gus Hall

text: Neuvostoliitto rahoitti Yhdysvaltain kommunistisen puolueen toimintaa salaa noin 40 miljoonalla dollarilla vuosina 1958–1988, ja rahat kulkivat Hallin kautta. Rahaliikenteestä tiesivät vain Hall ja hänen luotetut alaisensa Jack ja Morris Childs, jotka paljastuivat myöhemmin FBI:n tiedottajiksi. FBI:n raporttien mukaan Hall olisi 1960-luvulta alkaen käyttänyt saamiaan rahoja myös itsensä ja perheenjäsentensä hyväksi, muun muassa ostamalla pojalleen Arvolle avoauton.


title: Gus Hall

text: Neuvostoliiton hajoaminen vuonna 1991 ajoi puolueen kriisiin. Puolue oli saanut kaksi miljoonaa dollaria Neuvostoliiton kommunistiselta puolueelta Daily Worker -sanomalehden rahoittamiseen. Neuvostoliiton kaaduttua monet puolueen jäsenet jättivät puolueen. Hall kuoli 13. lokakuuta 2000 Manhattanilla New Yorkissa. Hän pysyi puolueensa johtajana kuolemaansa asti.


title: Gus Hall

text: Hall solmi vuonna 1935 avioliiton amerikanunkarilaisen Elizabeth Turnerin kanssa. 65 vuotta kestäneestä avioliitosta syntyi kaksi lasta, Barbara ja Arvo. Gus Hall puhui suomea sisarustensa kanssa, joita hänellä oli yhdeksän. Muutettuaan 1930-luvulla pois Minnesotan suomalaisseuduilta Hall pääsi käyttämään alkuperäistä äidinkieltään suomea vain harvoin, joten hän ei oppinut poliittista terminologiaa suomeksi.


title: Gus Hall

text: Hall vieraili yhden kerran Suomessa elokuussa 1966 ollessaan matkalla Moskovaan tapaamaan NKP:n johtoa. Suomen Kommunistinen Puolue (SKP) järjesti Hallille vierailuohjelman, jota isännöivät puolueen pääsihteeri Ville Pessi ja kansainvälisten asioiden sihteeri Anna-Liisa Hyvönen. Tiukan aikataulun vuoksi Hall ei ehtinyt tapaamaan Lapualla asuneita sukulaisiaan. Lisäksi joulukuussa 1975 SKP:n puheenjohtaja Aarne Saarinen kävi tapaamassa Hallia tämän puolueen päämajassa New Yorkissa.


title: Dwight Helminen

text: Dwight Helminen (s. 22. kesäkuuta 1983 Hancock, Michigan, Yhdysvallat) on yhdysvaltalainen, amerikansuomalaista syntyperää oleva, uransa päättänyt jääkiekkoilija, joka viimeksi pelasi ECHL-joukkue Kalamazoo Wingsin riveissä. Helminen syntyi Pohjois-Michiganin Hancockissa mutta vietti suurimman osan nuoruuttaan Detroitin metropolialueella.


title: Dwight Helminen

text: Helminen liittyi 15-vuotiaana NAHL-liigan Detroit Compuware Ambassadorsin joukkueeseen, ja pelasi kaksi vuotta ennen yliopistouraansa USHL-junioriliigan USNTDP-ohjelmassa. Helminen pelasi Michiganin yliopiston joukkueessa yliopistosarjassa, jossa hänet valittiin sarjan parhaaksi puolustavaksi hyökkääjäksi . Edmonton Oilers varasi Helmisen vuoden NHL:n varaustilaisuudessa numerolla 244. Sittemmin hänet myytiin New York Rangersiin vaihdossa Petr Nedvědiin ja Jussi Markkaseen Rangersin saadessa lisäksi Stephen Valiquetten ja toisen kierroksen varausoikeuden . Helminen aloitti ammattilaisuransa Rangersin farmijoukkueissa Charlotte Checkersissä (ECHL) ja Harford Wolf Packissa (AHL) .


title: Dwight Helminen

text: Kolmen farmikauden jälkeen kesällä 2007 Helminen teki sopimuksen SM-liigassa pelanneeseen JYPiin, johon aiemmin oli saman kesän aikana liittynyt hänen pikkuveljensä Lars. Suomessa Dwight Helminen pelasi pisteiden valossa hyvän kauden tehden 20 maalia. Kaudeksi 2008–2009 Helminen teki NHL-sopimuksen Carolina Hurricanesin kanssa. Hän ei kuitenkaan lyönyt itseään läpi NHL:ään, vaan teki 23 ottelussa vaatimattomat tehot 1+1=2. Suurin osa kaudesta kuluikin Carolinan farmijoukkue Albany River Ratsissa. Heinäkuussa 2009 Dwight Helminen solmi yksivuotisen sopimuksen NHL-seura San Jose Sharksin kanssa. Helminen pääsi kauden aikana kuitenkin pelaamaan vain neljä NHL-ottelua, joissa hän teki yhden maalin.


title: Dwight Helminen

text: Kaudeksi 2010–2011 hän teki sopimuksen SM-liigassa pelanneen Pelicansin kanssa. Helminen teki Pelicansissa runkosarjan ja liigakarsintojen 64 ottelussa tehot 15+16=31. Kauden jälkeen hän teki yksivuotisen sopimuksen Tšekin kakkossarjassa pelanneen Piráti Chomutovin kanssa. Helminen pelasi Chomutovissa helmikuulle 2012 tehden 24 ottelussa 18 pistettä. Hän siirtyi kuitenkin kesken kauden ECHL-liigan Kalamazoo Wingsiin. Helminen pelasi loppukauden Kalamazoossa, mutta siirtyi sen jälkeen muihin töihin. Hän teki kuitenkin ottelukohtaisen sopimuksen joukkueen kanssa tammikuussa 2013, kun Kalamazoo kärsi pelaajapulasta.


title: Dwight Helminen

text: Dwight Helmisen veli on jääkiekkoilija Lars Helminen, joka pelasi Dwightin kanssa JYPissä kaudella 2007–2008. Veljekset saivat lempinimet suomalaisen jääkiekkoilija Raimo "Raipe" Helmisen mukaan, puolustajana pelannut Lars oli "Laipe" ja Dwight oli "Dwaipe".


title: Linnaisten vihreä kamari

text: Linnaisten vihreä kamari () on Valentin Vaalan ohjaama suomalainen kauhuromanttinen elokuva vuodelta 1945. Se edustaa tyylipuhdasta eskapismia kartanomiljöineen, romansseineen, väärine henkilöllisyyksineen ja vuosisataisine salaisuuksineen. Vähä vähältä Linnaisten kartanon salaisuudet alkavat paljastua niin vieraille kuin talon väellekin. Linnaisten naimattomat tyttäret Anna ja Ringa puolestaan ovat monenlaisten romanttisten pyrkimysten kohteina, joille asettaa omat esteensä 1800-luvun sääty-yhteiskunta ihmisten käyttäytymistä säätelevine tiukkoine rajoineen.


title: Linnaisten vihreä kamari

text: "Linnaisten vihreä kamari" oli vuoden 1945 katsotuin suomalainen ensi-iltaelokuva. Sille myönnettiin Jussi-palkinnot miespääosasta (Rauli Tuomi), kuvauksesta (Eino Heino) ja lavastuksesta (Roy) 6. marraskuuta 1945 Ravintola Adlonissa Helsingissä järjestetyssä tilaisuudessa. Televisiossa "Linnaisten vihreä kamari" esitettiin ensi kerran 1961. Elokuva on mustavalkoinen.


title: Linnaisten vihreä kamari

text: Tapahtumat alkavat eräästä syystalvesta 1830-luvun lopulla. Eversti Karl Littow kertoilee sukunsa tarinaa kahdelle tyttärelleen, tummahiuksiselle, viileälle Annalle ja vaalealle, hieman rasavillille Ringalle. Hän paljastaa myös ikivanhan ennustuksen vaarasta, joka vaanii Littoweja kahdennentoista sukupolven jälkeen. Linnaisiin alkaa saapua vieraita: kuurinmaalainen kreivi Spiegelberg ja naapurissa sijaitsevan Syrjäkosken kartanon hovineuvoksetar Winterloo sekä hänen poikansa kapteeni Eusebius Winterloo. Meri on juuri jäätynyt ja Littowit vieraineen lähtevät luistelemaan. Nousee myrsky, tuiskuava lumi peittää kaiken näkyvyyden. Seurue alkaa huolestua, kun Ringa ja Eusebius katoavat jäälle. Kaikkien helpotukseksi valkean myrskyn hyytävästä tuiverruksesta ilmestyy arkkitehti Kaarle Lithau mukanaan Ringa. Eversti Littow on kutsunut Kaarlen uudistamaan vanhaa ja epäkäytännöllistä Linnaisten kartanoa. Tullessaan hän tuo myös modernin maailmankatsomuksensa, mikä ärsyttää Linnaisten patruunaa.


title: Linnaisten vihreä kamari

text: Illalla Linnaisiin löytää tiensä myös Eusebius, joka on käväissyt kotonaan ja juopotellut vallesmannin kanssa. Hovineuvoksetar Winterloo haluaisi naittaa Eusebiuksen Littowin sukuun, ja humalapäissään kapteeni kosii Ringaa. Turhaan. Yön saapuessa hovimestari Holming opastaa Kaarlen yöpymään Linnaisten siipirakennukseen, jossa asustaa eversti Littowin 90-vuotias Justiina-täti. Kaarle on viettävä yönsä vihreässä kamarissa, johon liittyviä kummitusjuttuja Holming kertoo hänelle kynttilän valossa. Kaarle pitää moisia tarinoita huuhaana. Holmingin kertomuksen mukaan asessori Jaakko von Littow, Linnaisten nykyisen isännän eli eversti Littowin isoisä, rakennutti aikoinaan siiven vihreine kamareineen vankilaksi vaimolleen. Kaarle Lithaun isoisä oli ollut samaan aikaan kotiopettajana Syrjäkoskella ja hänellä oli romanssi von Littowin vaimon kanssa. Rakastavaisilla oli yhteinen poika. Asessorin ja hänen vaimonsa elämä päättyi traagisesti.


title: Linnaisten vihreä kamari

text: Holming poistuu vihreästä kamarista. Kaarle menee yöpuulle, mutta jättää kynttilän palamaan. Kamarissa tapahtuu yliluonnollisilta vaikuttavia asioita, joiden myötä Littowin suvun synkät salaisuudet alkavat paljastua arkkitehdille. Tammikaapista putoaa kuin itsestään laatikko, josta löytyy dokumentti, jossa asessori von Littow myöntää olleensa itse asiassa Lithau. Kaarle taasen käsittää olevansa oikeastaan Littow.


title: Linnaisten vihreä kamari

text: Spiegelberg kosii Annaa, mutta saa rukkaset. Mies häipyy Linnaisista, mutta palaa mukanaan vanha asiakirja, joka osoittaa Karl Littowin olevan hänelle huomattavan summan velkaa. Karl sanoo velan olevan hoidetun, mutta kuitti on kadonnut. Kaarle kertoo kuitin olevan tallessa vihreän kamarin tammikaapissa, joka murretaan auki. Kuitti löydetään ja Spiegelberg paljastuu huijarikreiviksi. Hän pakenee Linnaisista vallesmanni kannoillaan.


title: Linnaisten vihreä kamari

text: Joulua vietetään Syrjäkoskella. Paikalla ovat Winterloiden lisäksi Littowin herrasväki ja luutnantti Weder sisarineen. Joulun enkelit eivät ole suosiollisia Syrjäkoskelle. Pieni puukartano syttyy tuleen ja palaa maan tasalle. Jouluvieraat siirtyvät Linnaisiin. Selvittääkseen Littowin ja Lithaun sukujen välistä suhdetta, Karl Littow päättää viettää jouluyön vihreässä kamarissa. Kaarle puolestaan nukkuu patruunan makuuhuoneessa. Ringa ei tiedä huoneiden vaihdosta ja hän hiipii yöllä patruunan huoneeseen ja luulee kertovansa isälleen Annan ja Kaarlen suhteesta. Kaarle kuulee Ringan tunnustuksen, mutta ei paljasta itseään. Kaarle on nimittäin rakastunut Ringaan, mutta Karl Littow ei hyväksy epäsäätyistä avioliittoa. Tyttäret itse eivät tosin ole kunnolla selvillä, kumpaan heistä Lithau on rakastunut. Kapteeni Winterloon sydän alkaa sitä vastoin kallistua kauniin Adelaiden suuntaan, hänen äitinsä kauhistukseksi. Hovineuvoksetar painottaa aatelissäädyn velvoitteita, joista kapteeni taas ei perusta lainkaan. Vihreässä kamarissa naisenhahmoinen kummitus ilmestyy Karl Littowille ja painostaa tätä oikaisemaan esi-isänsä tekemän huijauksen. Sama nainen näyttäytyy myös Kaarlelle ja kehottaa tätä pysymään Linnaisissa.


title: Linnaisten vihreä kamari

text: Aamulla Kaarle polttaa asessorin tulenaran tunnustuksen. Karl yrittää estää dokumentin tuhoutumisen. Hän haluaisi lukea sen, mutta Kaarle varoittaa häntä. Paperi poltetaan ja herrat Lithau ja Littow myöntävät olevansa lopultakin samaa sukujuurta. Karl lupaa tyttärensä Kaarlelle, mutta Ringan ja Annan ällistykseksi käy ilmi, että Kaarlen lemmenkohteena onkin ollut Ringa. Vihreästä kamarista paljastuu salakäytävä Justiina-tädin tiloihin. Täti lausuu huojentuneena: "Kirous on poistunut suvustamme..." Topeliuksen romaanissa on myös epilogi, joka ajoittuu 1850-luvulle, mutta sen tapahtumat on jätetty pois elokuvaversiosta. Epilogissa mainitaan mm. huijarikreivi Spiegelbergin kuolleen Espanjan kaleerilaivoilla.


title: Linnaisten vihreä kamari

text: "Linnaisten vihreä kamari" perustuu Zacharias Topeliuksen romaaniin "Linnaisten kartanon viheriä kamari" (1859). Kirjalle nimensä antanut Linnaisten kartano sijaitsee Mäntsälässä. Suomi-Filmi oli suunnitellut aiheesta elokuvaa jo 1940 ohjaajana Orvo Saarikivi. Toiseen naispääosaan kaavailtiin Helena Karaa. Saarikivi siirtyi kuitenkin pian kilpailevaan yhtiöön. Jorma Nortimo jatkoi hanketta. Hän kaavaili naispääosiin Kaija Raholaa Annaksi ja Hilkka Helinää Ringaksi. Syystalvella 1943 hanke alkoi edetä, ohjaajaksi tuli lopulta Valentin Vaala. Kaija Raholasta tuli Ringa. Annaksi valittiin Regina Linnanheimo.


title: Linnaisten vihreä kamari

text: "Linnaisten vihreän kamarin" kuvaukset alkoivat syystalvella 1943 ja päättyivät loppuvuonna 1944. Ulkokuvat otettiin Siuntiossa sijaitsevassa Suitian kartanossa. Sisäkuvaukset tehtiin Helsingissä Munkkisaaren studioilla.


title: Linnaisten vihreä kamari

text: "Linnaisten vihreä kamari" sai ristiriitaisen vastaanoton. "Aamulehden" mukaan elokuvan suurin ansio oli "topeliaanisen romantiikan elävöittäminen" ja "aidon historiallis-romanttisen tunnelman aikaansaaminen". "Ilta-Sanomat" kirjoitti: "Kirjailijaa kohtaan tunteman pieteetin ei tarvitsisi nähdäksemme estää sitä, että aiheen perusviivoja saatettaisiin jossakin määrin modernisoida..." Näyttelijöiden suorituksia aikalaiskriitikot pitivät tasokkaina. Myös kuvausta ja lavastusta kehuttiin.


title: Linnaisten vihreä kamari

text: Arkkitehdin ja Ringan keskeneräinen romanssi on rinnastettu muutostilassa olevaan kartanoon. Rakennuksen vertauskuvallisen tason katsotaan ohittavan sen arkkitehtonisen tason. Linnaisten kartanoa esittää Suitian kartanolinna Siuntiossa. Sen goottilainen julkisivu antaa täydelliset puitteet kauhuromanssille. Elokuvan tunnelmaa tehostavat aavemainen viima ja muut luonnonilmiöt. Hienostokartanomiljöön mukaisesti rooleihin kuului naisten loistokkaat 1800-luvun krinoliinipuvut.


title: Linnaisten vihreä kamari

text: Elokuvan avainrepliikkejä ovat: paroni Littow: "Kaikkein jännittävimpiä tapahtumia ei ole kirjoitettu muistiin, ne elävät näissä vanhoissa seinissä." Arkkitehti Lithau: "Voidakseen unohtaa täytyy ihmisen olla joko hyvin onnellinen tai hyvin onneton. Mutta kumpi minä olen, sitä en vielä tiedä itsekään."


title: Kate Maki

text: Kate Maki on kanadalainen laulaja-lauluntekijä. Hän syntyi ja kasvoi Sudburyssä, Ontariossa.


title: Kate Maki

text: Makin debyyttialbumi "Confusion Unlimited" (2003) ja sitä seurannut "The Sun Will Find Us" (2004) saivat hyvän vastaanoton ja nimettiin Northern Ontario Music and Film Awardsissa vuoden albumiksi. Hänen kappaleitaan on esitetty kanadalaisissa elokuvissa, kuten "Weirdsville – kummajaisten kaupunki" ja "Wilby Wonderful".


title: Kate Maki

text: Kiertueajan ulkopuolella Maki opettaa tieteitä ja ranskaa. Hän asuu tällä hetkellä Sudburyssä laulaja-lauluntekijä Nathan Lawrin kanssa, joka on myös vieraillut hänen kahdella viimeisimmällä albumillaan. He käyvät satunnaisesti yhdessä kiertueella.


title: Jätevesi

text: Jätevedellä tarkoitetaan nesteenä käytettyä, käytöstä poistettavaa vettä. Jätevedeksi luetaan muukin neste, joka poistetaan käytöstä, sekä niin ikään esim. kaatopaikalta, varastopaikalta tai muulta tällaiselta alueelta tuleva vesi, jos siinä on haitallisessa määrin vieraita aineita.


title: Jätevesi

text: Jätevesien sisältämät ravinteet, kuten orgaaninen aines, typpi, fosfori ja kiintoaine, voivat aiheuttaa rehevöitymistä. Orgaaninen aines jaetaan biologisesti (biologinen hapenkulutus eli BOD ("biochemical oxygen demand")) ja kemiallisesti hajoavaan (kemiallinen hapenkulutus eli COD ("chemical oxygen demand")). BOD muodostaa osan COD:sta. Lisäksi jätevesi voi etenkin käsittelemättömänä kuljettaa erilaisia ympäristömyrkkyjä, lääkeainejäämiä ja mikrobeja luontoon sekä aiheuttaa hajuhaittoja. Puhdistusprosessissa pyritään poistamaan jätevedestä kiintoaine, orgaaninen aines, ravinteet, mikrobit ja raskasmetallit.


title: Jätevesi

text: Yhdyskuntajätevesi koostuu kotitalouksien jätevedestä ja jätevedenpuhdistamon viemäröintialueen verkkoon liittyneen teollisuuden jätevesistä. Yhdyskuntajäteveden laatu vaihtelee viemäröintialueen teollisuuden ja verkostoon pääsevien, laimentavien hule- ja vuotovesien määrän mukaan.


title: Jätevesi

text: Tyypillisesti pääosa yhdyskuntajätevedestä muodostuu kotitalouksien jätevedestä. Yhden henkilön vedenkulutus vuorokaudessa on keskimäärin 155 litraa.. Tästä pääosa päätyy viemäriin. Yksi henkilö tuottaa orgaanista kuormitusta vuorokaudessa keskimäärin 50 grammaa BOD:ta, 2,2 grammaa fosforia ja 14 grammaa typpeä. Kotitalouksien jätevesi voidaan jaotella mustaan jäteveteen eli ns. vessaveteen ja harmaiseen jäteveteen eli keittössä, peseytymisessä, pyykinpesussa ja siivouksessa muodostuviin jätevesiin. Pääosa orgaanisesta kuormituksesta on mustassa jätevedessä, kun taas harmaat jätevedet muodostavat pääosan vesimäärästä.


title: Jätevesi

text: Seuraavassa on esimerkkejä yhdyskuntajätevedenpuhdistamoille tulevan jäteveden laadusta. Pitoisuudet ovat vuoden 2011 keskiarvoja.


title: Jätevesi

text: Jätevedenpuhdistamoille johdetun jäteveden lämpötila vaihtelee Suomessa voimakkaasti vuodenajan mukaan, riippuen sijainnista, viemäriverkoston pituudesta ja vuoto- ja sulamisvesien määrästä. Lämpötila voi vuoden kuluessa vaihdella alle 5 asteesta noin 20 asteeseen.


title: Jätevesi

text: Puhdistusteho tavanomaisella suomalaisella yhdyskuntajätevedenpuhdistamolla vaihtelee merkittävästi sen mukaan, mistä aineista on kyse. Puhdistamoiden biologiset prosessit on suunniteltu poistamaan orgaanista, biohajoavaa tai helposti saostettavaa kuormitusta eli kiintoainetta, BOD:ta, typpeä ja fosforia. Huonoimmin poistuvat liukoiset, vaikeasti saostettavat ja biohajoamattomat tai hitaasti biohajoavat aineet (osa siitä COD:sta, joka ei sisälly BOD:hen eikä kiintoaineeseen), jotka näin ollen kulkeutuvat puhdistusprosessin läpi luontoon tai vaikuttavat puhdistamolietteen laatuun.


title: Jätevesi

text: Merkittävä osa haitta-aineista tai viemäriä tukkivista jätteistä päätyy jäteveteen tavallisista kotitalouksista. Tämän johdosta Suomen Vesilaitosyhdistys on käynnistänyt Pytty-kampanjan, jolla muistutetaan siitä, mitä viemäiriin saa ja ei saa päästää .


title: Jätevesi

text: Teollisuusjätevesien eli ns. asumisjätevesistä poikkeavien jätevesien laatu vaihtelee merkittävästi teollisuudenalan mukaan. Viemäriin laskettavien teollisuusjätevesien laatua rajoitetaan ympäristöluvissa, vesihuoltolaitosten yleisissä määräyksissä ja teollisuusjätevesisopimuksissa määrätyillä raja-arvolla. Yleisissä määräyksissä on raja-arvoja mm. raskasmetalleille ja rasvalle . Osa rajoituksista perustuu siihen, että tietyt kemikaalit voivat muodostaa riskin vesihuoltolaitoksen työntekijöille tai aiheuttaa jätevesiverkoston korroosiota .


title: Jätevesi

text: Teollisuuslaitoksilta voidaan tarvittaessa edellyttää jäteveden esikäsittelyä ennen sen johtamista viemäriin. Teollisuulaitoksilla on myös omia jätevedenpuhdistamoita, joissa puhdistettu vesi voidaan johtaa vesistöön laitosten ympäristölupien mukaisesti. Teollisuusjätevesien laatua, teollisuusjätevesisopimusten laatimista ja haitta-aineiden raja-arvojen asettamista käsitellään laajalti esim. Suomen Vesilaitosyhdistyksen julkaisemassa Teollisuusjätevesioppaassa .


title: Unknown Pleasures

text: Unknown Pleasures on Joy Divisionin 15. kesäkuuta vuonna 1979 julkaistu debyyttialbumi.


title: Unknown Pleasures

text: Julkaisuaikanaan albumi herätti kiinnostusta lähinnä ainoastaan yhtyeen kotimaassaan Isossa-Britanniassa, mutta vasta myöhemmin ainoastaan singleinä julkaistut ”Love Will Tear Us Apart” ja ”Transmission” nostivat myös "Unknown Pleasures" albumin ja yhtyeen mainetta muuallakin maailmalla. Albumin tunnetuinta antia ovat klassikoiksi muodostuneet ”She’s Lost Control” ja ”Shadowplay”. Myös ”New Dawn Fades” ja ”Disorder” ovat jossain määrin tunnettuja.


title: Unknown Pleasures

text: Mistään albumin kappaleesta ei ole julkaistu singleä, mutta "She’s Lost Control" on julkaistu "Atmosphere"-singlen b-puolena uudestaan nauhoitettuna.


title: Unknown Pleasures

text: Albumi oli myös ainut yhtyeen aikana julkaistu studioalbumi sillä laulaja Ian Curtis teki itsemurhan keväällä 1980 ennen yhtyeen toisen albumin "Closer"in julkaisua.


title: Unknown Pleasures

text: Albumista julkaistiin vuonna 2007 erikoisversio, joka sisälsi albumin lisäksi bonuslevyn. Bonuslevyllä muun muassa varhaisia versioita albumin kappaleista sekä muista raidoista, jotka päätyivät muihin yhtyeen julkaisuihin.


title: Tiibetinhanhi

text: Tiibetinhanhi ("Anser indicus") on aasialainen hanhilaji, joka on yleinen puistolintu. Sen vanha suomenkielinen nimi oli intianhanhi. Lajin kuvaili tieteelle ja nimesi John Latham vuonna 1790.


title: Tiibetinhanhi

text: Linnun pituus on 71–76 cm, siipien kärkiväli 140–160 cm ja paino 2–3 kg. Vartalo on vaaleanharmaa. Valkoisessa pään takaosassa on kaksi mustaa raitaa. Nokka on keltainen ja siinä on musta kärki. Jalat ovat keltaiset.


title: Tiibetinhanhi

text: Tiibetinhanhi on keskiaasialainen laji, jonka pesimäalue ulottuu Kaakkois-Venäjältä Tiibetiin, Mongoliaan, Länsi-Kiinaan ja etelässä Himalajalle. Se on muuttolintu, joka muuttomatkallaan ylittää Himalajan yli 9 kilometrin korkeudessa, ja talvehtii Pohjois-Intiassa ja Myanmarissa. Maailman luonnonvarainen populaatio on kooltaan 52 000–60 000 yksilöä. Puistolintuna lajia on tarhattu Euroopassa ja Pohjois-Amerikassa jo satoja vuosia. Puistoista karanneita yksilöitä on tavattu myös Suomessa vähintään 50 kertaa. Suomen ensimmäinen ja toistaiseksi ainoa pesintä todettiin Kemijärvellä, lakkautetun sellutehtaan jätevesijärvellä 14. kesäkuuta 2008; laji on viettänyt paikalla kesien sulkasatoajat vuodesta 2001 alkaen jopa 25 yksilön (7. elokuuta 2005) voimin. Muualla Euroopassa laji on tavattu pesivänä Isossa-Britanniassa, Alankomaissa, Norjassa ja Ruotsissa, ja sen otaksutaan olevan kotiutumassa eurooppalaiseen luontoon.


title: Tiibetinhanhi

text: Luontaisella esiintymisalueellaan tiibetinhanhi pesii korkealla vuoristojärvillä.


title: Tiibetinhanhi

text: Pesä on maassa, mielellään pienessä saaressa. Valkoisia munia on 4–6, ja naaras hautoo niitä noin neljä viikkoa. Laji saavuttaa sukukypsyyden noin 3-vuotiaana.


title: Tiibetinhanhi

text: Tiibetinhanhen pääravintoa ovat vihreät kasvit, mutta syö myös nilviäisiä ja muita maassa eläviä selkärangattomia.


title: André Campra

text: André Campra (4. joulukuuta 1660 – 29. kesäkuuta 1744) oli ranskalainen säveltäjä.


title: André Campra

text: Campra sijoittui kronologisesti Jean-Baptiste Lullyn ja Jean-Philippe Rameaun väliin ja oli ranskalaisen oopperamusiikin uudistaja.


title: André Campra

text: Campra syntyi Aix-en-Provencessa. Hän opiskeli Saint-Sauveurin tuomiokirkossa ja tuli papiksi 1678. Vuosina 1694–1700 hän toimi Notre Damen katedraalin musiikinjohtajana. Hän oli aiemmin työskennellyt Toulonissa, Arlesissa ja Toulousessa.


title: André Campra

text: Campra alkoi kiinnostua näyttämömusiikista ja tuli nimitetyksi oopperan johtajaksi vuonna 1730. Hänen lukuisiin oopperateoksiinsa kuuluvat mm. "Idomenèe" (1712), "Alcine" (1705), "Les sauvages" (1729) sekä "Tancrède" (1702). Viimeksimainittu on poikkeuksellinen ooppera, sillä korkean tenorin asemasta miespäärooli ovat bassoja. Oopperoidensa lisäksi hän sävelsi hengellistä musiikkia, kuten requiemin ja kolme kirjaa kantaatteja.


title: André Campra

text: Campra kuoli 83 vuoden iässä Versaillesissa.


title: Louis-Claude Daquin

text: Louis-Claude Daquin (4. heinäkuuta 1694 – 15. kesäkuuta 1772) oli ranskalainen säveltäjä, jonka tuotanto edustaa tyylillisesti barokkimusiikkia ja galantismia. Hän oli myös cembalo- ja urkuvirtuoosi.


title: Louis-Claude Daquin

text: Louis-Claude Daquin syntyi Pariisissa juutalaiseen perheeseen, jolla oli italialaisia sukujuuria. Hänen musikaalisuutensa havaittiin varhain, ja jo 6-vuotiaana poika esiintyi Ludvig XIV:n hovissa. Hän oli 12-vuotias päästessään urkuriksi Sainte-Chapelleen.


title: Louis-Claude Daquin

text: Daquin sai uransa aikana useita nimityksiä urkuriksi. Hänen säilyneeseen sävellystuotantoonsa kuuluu mm. neljä cembalosarjaa, joulupastoraaleja, kantaatti sekä "air à boireja", eräänlaisia juomalauluja.


title: Oppåner å hitådit

text: Oppåner å hitådit oli Yleisradion FST5:n vuosina 2004–2008 esitetty ruotsinkielinen makasiinityyppinen lastenohjelma, joka oli tarkoitettu alle kouluikäisille. Noin puolituntisessa ohjelmassa kouluikäiset juontajat puhuivat lapsia kiinnostavista aiheista ja esittivät lyhyitä näytelmiä ja lauluja. Kriitikoidenkin pitämä ohjelma sai arvostettuja palkintoja televisiofestivaaleilla.


title: Oppåner å hitådit

text: Oppåner å hitåditiä esitettiin torstaisin TV1:ssä, myöhemmin FST5:llä, "BUU-klubben"-ohjelmassa. Noin puolituntisessa ohjelmassa kolme kouluikäistä juontajaa puhuivat lapsia kiinnostavista aiheista ja esittivät lyhyitä näytelmiä ja lauluja. Aiheina oli esimerkikisi eläimet, kivet ja vihaisuus. Lisäksi ohjelmassa nähtiin pieniä kentällä tehtyjä juttuja, jotka liittyivät viikon aiheeseen.


title: Oppåner å hitådit

text: Jaksot oli käsikirjoitettu juontajakolmikkon kanssa yhteistyössä. Kolmikko ideoi ja improvisoi ohjelman sisällön lasten itse valitsemien yksinkertaisten aiheiden pohjalta. Muutama juontajakolmikko vuorotteli juontotehtävissä viikoittain ja kolmikkojen kokoonpanoja vaihdeltiin vuosittain. Uusia esiintyjiä etsittiin koekuvauksilla Vaasan kouluista. Esiintyjien kiitellyn luontevuuden varmistamiseksi uudet juontajat tutustuivat vanhoihin tarkoitusta varten järjestetyllä kesäleirillä.


title: Oppåner å hitådit

text: Vaasassa kuvattu, Yleisradion FST:n lasten- ja nuortenohjelmien toimituksen tuottama Oppåner å hitådit esitettiin ensimmäisen kerran 14. tammikuuta 1999 TV1:ssä. Ohjelmasta tuli menestys, ja sillä on ollut parhaimmillaan lähes 60 000 katsojaa, yltäen puoleen Pikku Kakkosen katsojamäärästä. Sarjalla onkin ollut suurin budjetti FST:n lastenohjelmista. Oppåner å hitåditin viimeinen jakso lähetettin 6. maaliskuuta 2008, ja sarjaa ehdittiin kuvata kymmenen kautta 224 jakson verran.


title: Oppåner å hitådit

text:
Myös televisiokriitikot pitivät sarjasta.
Sarja voitti vuonna 2001 sekä pääpalkinnon että alle 10-vuotiaiden sarjan Euroopan merkittävimmällä lasten- ja nuortenohjelmien festivaaleilla nimeltä "Prix Danube" Slovakiassa. Voittaneen jakson ohjasi Hans-Ove Lundqvist. Vuonna 2003 sarja sai Tanskassa Ebeltoftissa järjestetyillä televisiofestivaaleilla "Nordisk Barne-TV Festival" aikuisraadin palkinnon makasiiniohjelmien sarjassa. Ann-Catrin Virkaman ohjaaman jakson aiheena oli miten lapset tulevat toimeen sisarustensa kanssa.


title: Lord Est

text: Lord Est eli Tuomo Hiironmäki on suomalainen, Tampereelta kotoisin oleva rytmimusiikkiartisti. Lord Estin soundi ammentaa vaikutteita pääosin Karibian dancehall, soca- ja reggaerytmeistä. Hän tekee musiikkia yhdessä veljensä Uncle Tanin (Taneli Hiironmäki) kanssa. Yleinen työnjako on, että Lord Est sanoittaa kappaleet ja Uncle Tan säveltää ne. Lord Est on veljeksistä laulaja ja Uncle Tan kosketinsoittaja. Eri esiintymiskokoonpanoille on vakiintunut nimi Lord Est.


title: Lord Est

text: Lord Estin tunnetuimpia kappaleita ovat muun muassa ”Reggaerekka”, ”Hellä ori”, ”Sun vieres on lämmin” ja ”Vuosi vaihtuu” (mukana Mikael Gabriel). Lord Est on myös mukana Petri Nygårdin hittisinglellä ”Selvä päivä”.


title: Lord Est

text: Lord Estin kuudes albumi "Ilo-olo" ilmestyi 5. kesäkuuta 2015. Uusien kappaleiden lisäksi albumi sisältää myös singlet ”Hanat auki” (mukana Spekti), ”Jotain mukavaa”, ”Anna illan jatkuu” ja ”Kun sä astut huoneeseen (Richter)” (mukana Juju). Levyn tuotti MGI. Levyllä kuullaan myös Lord Estin veljen Uncle Tanin sävellyksiä.


title: Lord Est

text: Lord Estin single ”Dirlandaa” julkaistiin 13.7.2016.


title: Lord Est

text: Lord Est aloitti musiikin tekemisen 1990-luvun puolivälissä Tampereella. Hänen ensimmäinen rap/reggae-yhtyeensä oli nimeltään Ghetto Blasta. Se julkaisi muutamia kasettidemoja ja keikkaili paikallisesti. Tuomo Hiironmäen graffititagi oli tuolloin Est, josta tuli nimi myös musiikkiuralle.


title: Lord Est

text: 1998 Lord Est muutti Englantiin. Englannissa hänen kiinnostuksensa reggae- ja dancehall-musiikkia kohtaan syveni entisestään, ja syntyi idea tehdä suomenkielistä musiikkia. Tittelin ”Lord” keksi hänen ystävänsä, GB Fam Recordsin perustaja Big Jay. Lord Estin palattua takaisin Suomeen vuonna 2000 hän alkoi tehdä musiikkia yhdessä veljensä Uncle Tanin kanssa.


title: Lord Est

text: Lord Est esiintyi radiossa ensi kertaa, kun Radiomafian Upteekki-ohjelma soitti hänen ensimmäistä singleään ”Viskit ja rommit”. Ensimmäisen albumin "Aatelinen" tuotti Lex Luthor, ja se äänitettiin Cosmic Studiolla, Tampereella. Lord Est teki yhteistyötä muun muassa Rockin da Northin kanssa sekä toimi vuosina 2002–2005 mikkimiehenä tamperelaisessa soundsystem-kollektiivissa nimeltä Oakleaf Soundsystem tehden ryhmän kanssa soundsystem-keikkoja. Keväällä 2005 ilmestyi Lord Estin toinen albumi "Päivät töissä", jolta julkaistiin kaksi singleä. Kolmas albumi "Tulin teitä muistuttaan" ilmestyi tammikuussa 2008. Se nousi Suomen virallisen albumilistan 35. sijalle. Albumilta julkaistiin singleinä kappaleet ”Sä teet” ja ”Sun vieres on lämmin”. Viimeksi mainitusta julkaistiin Jaakko Mannisen ohjaama, Nokian kumisaapastehtaalla kuvattu musiikkivideo.


title: Lord Est

text: Kesäkuussa 2009 Lord Est julkaisi kolme aikaisempaa levyä sisältävän Trilogy-kokoelma-albumin. Saman vuoden syyskuussa julkaistiin Lord Estin neljäs studioalbumi "Se on päätetty". Albumin ensimmäinen single ”Nyt saa juhlia taas” oli ensisoitossa Yle X:llä vappuaattona 2009. Toisella singlellä, ”Tänään räjähtää” vieraili diplomitanssinopettaja Åke Blomqvist. Kolmas single ”Keho on mun temppeli” julkaistiin myös videona.


title: Lord Est

text: Lord Estin viides studioalbumi "Sonmoro Senjoro" julkaistiin 23. marraskuuta 2011, ja se nousi Suomen virallisen albumilistan 33. sijalle. Albumin tuotannosta vastasi pääosin MMEN. Albumin esikoissingle ”Reggaerekka” ilmestyi 30. toukokuuta 2011. Kappaleella vierailee rap-artisti Petri Nygård. ”Reggaerekka” nousi parhaimmillaan Suomen virallisen listan kärkeen. Singleä on myyty 6370 kappaletta, mikä oikeuttaa kultalevyyn. Toinen single albumilta oli ”Juoksen vapaana kaupunkiin”, joka ilmestyi digisinglenä 3. lokakuuta 2011.


title: Lord Est

text: Lord Est oli mukana Pepsin mainoskampanjassa keväällä ja kesällä 2012, kampanjaan liittyvä single ”Pelaat ja juhlit” julkaistiin 2. huhtikuuta 2012. Kampanjan aikana Lord Est näkyi katumainoksissa, Pepsi-pulloissa ja TV-mainoksissa. Pulloihin ja mainoksiin oli lisätty Augmented Reality -tekniikalla linkkejä videoihin, joissa Lord Est esiintyy. ”Pelaat ja juhlit” -kappale julkaistiin myöhemmin myös Lord Est -kokoelmalla "Lestin ruudeimmat", joka sisältää kaikki Lord Estin suurimmat hitit. Alkuvuodesta 2013 Lord Est aloitti yhteistyön suomalaisen tuottajan MGI:n kanssa.


title: Lord Est

text: Vuosina 2011 ja 2012 Lord Est matkusteli Länsi-Afrikassa ja innostui paikallisesta musiikkikulttuurista ja kappaleiden toiveikkuudesta. Matkat johtivat kesäfiiliiksiä henkivän ”Jotain mukavaa” -kappaleen julkaisemiseen kesäkuussa 2013. Suomen ensimmäinen Afrobeat-kappale on kerännyt tähän mennessä 600 000 YouTube-katselua.


title: Lord Est

text: Tammikuussa 2014 Lord Est julkaisi yhdessä Spektin kanssa singlen ”Hanat auki”. Tipattoman tammikuun loppumista juhlistava video kuvattiin 30 asteen pakkasessa Arctic SnowHotel -lumihotellissa Rovaniemellä.


title: Lord Est

text: Lord Estin kuudes albumi "Ilo-olo" ilmestyi 5. kesäkuuta 2015. Uusien kappaleiden lisäksi albumi sisältää myös singlet ”Hanat auki” (mukana Spekti), ”Jotain mukavaa”, ”Anna illan jatkuu” ja ”Kun sä astut huoneeseen (Richter)”. Levyn on tuottanut MGI (Henri Lanz). Albumilla kuullaan myös Lord Estin veljen Uncle Tanin sävellyksiä.


title: Lord Est

text: Single ”Ralleissa” (mukana Peris) julkaistiin 10. maaliskuuta 2016. Periksen osalta kappale on ensilevytys. Vauhdikkaalla videolla unelmoidaan rallilegenda Markku Alénin tyyliin ajamisesta. Kappaleen kertosäe ”mä pumppaan niin ku Markku Alén” viittaa 1980-luvun puoliväliin, B-ryhmän rallitykkien aikaan, jolloin autoja ohjattiin paljolti kaasua pumppaamalla.


title: Nicolas de Grigny

text: Nicolas de Grigny (1672 – 30. marraskuuta 1703) oli ranskalainen urkuri ja urkumusiikin säveltäjä. Hänen tuotantonsa oli kontrapunktaalisesti ajalle tyypillistä monimutkaisempaa.


title: Nicolas de Grigny

text: Grigny syntyi Reimsissä musikaaliseen sukuun. Hänet kastettiin 8. syyskuuta 1672. Hän opiskeli Nicolas Lebèquen johdolla ja pääsi vuonna 1693 urkuriksi Saint Denisiin. Grigny oli vuodesta 1695 naimisissa ja hänellä oli seitsemän lasta.


title: Nicolas de Grigny

text: Grigny palasi vuonna 1696 Reimsiin, jossa hän vuotta myöhemmin sai urkurin toimen Reimsin Notre-Damen katedraalissa. Hän toimi virassaan, kunnes kuoli 31-vuotiaana.


title: Nicolas de Grigny

text: Grignyltä säilyi laaja valikoima urkuteoksia.


title: Mädätys

text: Mädätys on orgaanisen aineksen anaerobista eli hapettomissa olosuhteissa tapahtuvaa hajoamista. Hajotuksesta vastaavat anaerobiset mikro-organismit. Mädätyksen tuotteena syntyy pääasiassa humusta vastaavaa kiintoainetta, vettä, hiilidioksidia ja metaanikaasua, joka voidaan hyödyntää energiantuotannossa. Hyvin toimivassa mädätysprosessissa syntyvän biokaasun metaanipitoisuus on 65–70 %. Typpiyhdisteet pelkistyvät ammoniakiksi ja rikkiyhdisteet rikkivedyksi, joka aiheuttaa mädätysprosessissa syntyvän pahan hajun. Mädätystä sovelletaan muun muassa eloperäisten jätteiden ja jäteveden käsittelyssä.


title: Mädätys

text: Mädätysprosessi käsittää neljä päävaihetta.


Salibandyn maailmanmestaruuskilpailut 1998 olivat historian kolmannet maailmanmestaruuskilpailut ja toiset miesten MM-kisat. Ne järjestettiin Tšekissä - Prahassa ja Brnossa. A-sarjan B-lohko ja B-sarja pelattiin Prahassa ja A-sarjan A-lohko Brnossa. Osallistujamaita oli yhteensä neljätoista - kahdeksan A-sarjan maata ja kuusi B-sarjan maata. A-sarjan osallistujamaat jaettiin kahteen lohkoon, joissa pelattiin yksinkertainen sarja. Lohkojen kaksi parasta pääsivät välieriin. B-sarjassa pelattiin yhdessä lohkossa yksinkertainen sarja, josta voittaja nousi A-sarjaan.


title: Salibandyn maailmanmestaruuskilpailut 1998

text: Mestaruuden vei toista kertaa peräkkäin Ruotsi. Koko turnauksen maaliero Ruotsilla oli 56-5, ja ainoastaan alkusarjan pelissä Sveitsiä vastaan Ruotsi ei tehnyt yli kymmentä maalia. Latvia voitti B-sarjan ja nousi vuoden 2000 kisoihin A-sarjaan.


title: Antti Lehtinen

text: Antti Joakim Lehtinen (s. 1973) on suomalainen rumpali, joka on soittanut yhtyeissä Ultra Bra sekä Scandinavian Music Group. Lehtinen toimi myös Don Huonojen rumpalina ja taustalaulajana vuosina 2001–2003.


title: Antti Lehtinen

text: Keväällä 2008 Antti Lehtinen esiintyi yhdessä Timo Rautiaisen kanssa MTV3:n sarjassa K-70, jossa etsittiin yli 70-vuotiaita suomalaisia laulamaan rockia kuorossa.


title: Antti Lehtinen

text: Keväällä 2011 Lehtinen osallistui kilpailijana YLE TV1:n Maestro – tikusta asiaa -sarjaan, jossa julkisuuden henkilöt opettelivat johtamaan orkesteria.


title: Antti Lehtinen

text: Lehtinen toimitti yhdessä Sacha Remlingin kanssa alkoholikulttuuria käsittelevää "Radalla"-ohjelmaa MoonTV:llä.


title: Antti Lehtinen

text: Lehtinen toimii nykyään rumpalina muun muassa MTV3:n Tähdet tähdet -ohjelmassa.


title: Kobudō

text: Kobudō () tai synonyymi kobujutsu (), ”vanha budō”, voi viitata seuraaviin asioihin:


title: Lynne Cheney

text: Lynne Ann Vincent Cheney (s. 14. elokuuta 1941) on kirjailija ja entinen talk show -juontaja, joka on naimisissa entisen Yhdysvaltain varapresidentti Dick Cheneyn kanssa.


title: Lynne Cheney

text: Lynne Ann Vincentin sukujuuret ulottuvat mormoniuudisasukkaiden kautta Tanskaan, Englantiin, Irlantiin ja Walesiin. Hänen isänsä oli insinööri Wayne Edwin Vincent ja hänen äidistään, Edna Lybyerista, tuli varasheriffi. Lynne Cheney kasvatettiin presbyteerina mutta hän kääntyi metodismiin mennessään naimisiin tulevan varapresidentin kanssa.


title: Lynne Cheney

text: Hän valmistui humanististen tieteiden kandidaatiksi korkeimmilla arvosanoilla Colorado Collegesta, maisteriksi University of Colorado at Boulderista ja filosofian tohtoriksi 1800-luvun brittiläisessä kirjallisuudessa University of Wisconsin-Madisonista.


title: Lynne Cheney

text: Lynne Cheney toimi National Endowment for the Humanitiesin puhemiehenä vuodesta 1986 vuoteen 1993. Vuonna 1995 hän perusti järjestön American Council of Trustees and Alumni, joka on konservatiivinen ryhmä, joka valvoo yhdysvaltalaisia collegeja ja opistoja.


title: Lynne Cheney

text: Hän on vanhempi jäsen opetuksessa ja kulttuurissa tutkimuslaitoksessa American Enterprise Institute. Hän toimii myös The Reader’s Digest Associationin ohjaajana.


title: Lynne Cheney

text: Vuosina 1995–1998 Cheney juonsi CNN:n ohjelmaa "Crossfire" Tony Snow'n tilalla.


title: Lynne Cheney

text: Lynne Cheney toimi Lockheed Corporationin johtokunnassa vuosina 1994–2001, ja ansaitsi tehtävästä 120 000 dollaria vuodessa. Hän oli talous-, nimitys- ja yritystenvalvontatoimikunnissa. Cheney erosi tehtävästä vähän ennen miehensä virkaanastujaisia.


title: Lynne Cheney

text: Vuonna 2000 hänet mainittiin mahdollisena republikaaniehdokkaana varapresidentin valinnassa. George W. Bush kuitenkin valitsi Cheneyn miehen ehdokkaaksi.


title: Lynne Cheney

text: Cheney on puhunut paljon populaarimusiikissa käytettäviä väkivaltaisia ja seksuaalisia sanoituksia vastaan. Hän on myös kritisoinut videopelien tekijöitä samankaltaisista asioista, mutta on myös kirjoittanut kirjan "Sisters", joka kertoo lesbosuhteista ja raiskauksesta. Tästä aiheesta Eminem on nauranut hänen ja hänen miehensä kustannuksella lauluissaan ja musiikkivideoissaan.


title: Lynne Cheney

text: Hän meni naimisiin Richard "Dick" Cheneyn kanssa vuonna 1964. Heillä on kaksi lasta: Elizabeth "Liz" (s. 28. heinäkuuta 1966) ja Mary (s. 14. maaliskuuta 1969) Cheney. Liz Cheney valmistui Chicagon yliopistosta lakitieteissä vuonna 1996 ja on toiminut kansainväliseen oikeuteen perehtyneenä asianajajana, konsulttina ja Yhdysvaltain ulkoministeriön Lähi-idän asioiden osastossa. Nykyään Liz on Yhdysvaltain edustajainhuoneen jäsen. Hänen aviomiehensä Philip Perry on yleinen neuvonantaja Yhdysvaltain sisäisessä turvallisuusministeriössä. Heillä on neljä lasta. Mary Cheney on avoimesti homoseksuaali ja asuu partneri Heather Poen kanssa yhdessä Great Fallsissa, Virginiassa. Heinäkuussa hänestä tuli varapresidenttitoimintojen ohjaaja Bushin ja Cheneyn uudelleenvalintakampanjan ajaksi. Hän kirjoitti kirjan työstään isänsä kanssa vuonna 2005.


title: Lynne Cheney

text: Lynne Cheneyn kokonaan tai osaksi kirjoittamia kirjoja:


title: Genovanlahti

text: Genovanlahti () on Italiassa sijaitseva lahti, joka on pohjoisin osa Ligurianmerta. Lahden leveys on noin 125 km läntisestä Imperian kaupungista idässä sijaitsevaan La Speziaan. Suurin kaupunki sen rannalla on Genova, jossa sijaitsee tärkeä satama.


title: Anita Roddick

text: Dame Anita Roddick (alk. Anita Perella, 23. lokakuuta 1942 Littlehampton, Sussex, Iso-Britannia – 10. syyskuuta 2007) oli brittiläinen yrittäjä ja The Body Shop -ketjun perustaja. Liike korostaa toiminnassaan ekologista vastuuta ja yhteiskunnallista merkittävyyttä. Roddick perusti ketjun Brightonissa vuonna 1976. Hän lukeutui maailman rikkaimpiin naisiin ennen äkillistä kuolemaansa aivoverenvuotoon syyskuussa 2007.


title: Animal (Fuck Like a Beast)

text: Animal (Fuck Like a Beast) on heavy metal -yhtye W.A.S.P.:in ensimmäinen single ja eräs yhtyeen tunnetuimmista kappaleista. Alkuperäisen singlen B-puolena oli kappale "Show no Mercy".


title: Animal (Fuck Like a Beast)

text: Alun perin kappale on julkaistu ainoastaan singlenä, mutta myöhemmin se on julkaistu osana uudelleenmasteroitua W.A.S.P.:in samannimistä debyyttialbumia. W.A.S.P. joutui 1980-luvulla useasti PMRC:n hampaisiin ja kritiikin kohteeksi, muun muassa juuri "Animal (Fuck Like a Beast)" -singlen sanoitusten takia.


title: Animal (Fuck Like a Beast)

text: W.A.S.P.:in laulaja Blackie Lawless sanoi haastattelussa vuonna 2010, että hän ei enää ikinä tule soittamaan "Animalia" yhdelläkään keikalla, mutta laulu oli kuitenkin aiheellinen osa hänen aiempaa elämäänsä. Samassa haastattelussa Lawless sanoi olevansa laulun kirjoittaja.


title: Animal (Fuck Like a Beast)

text: W.A.S.P.:in entinen kitaristi Chris Holmes on esittänyt "Animalia" Mean Man -yhtyeensä kanssa useilla keikoilla 2010-luvulla. Syyskuussa 2016 Holmes kertoi Edinburghissa keikan aikana, että hän oli hiljattain saanut Blackie Lawlessilta sähköpostiviestin, jossa Lawless pyysi, ettei biisiä soiteta keikoilla. Holmes vähät välitti Lawlessin pyynnöstä. Samassa yhteydessä Holmes antoi ymmärtää, että hän on laulun kirjoittaja.


title: Suuri Saatana

text: Suuri Saatana (persiaksi شيطان بزرگ "Shaytan Bozorg", arabiaksi الشيطان الأكبر "Al-Shaytan Al-Akbar") on nimitys, jota Iranin poliittinen johto käyttää Yhdysvalloista. Ajatollah Khomeini on käyttänyt termejä Iblis ja Shaitan, jotka kumpikin ovat islamilaisia termejä Saatanalle.


title: Suuri Saatana

text: Vuonna 1948 islamilainen ideologi Sayyid Qutb lähti Egyptin hallituksen toimeksiannosta Yhdysvaltoihin kahdeksi ja puoleksi vuodeksi tutkimaan paikallista koulutusjärjestelmää. Palattuaan hän kirjoitti halveksivaan sävyyn Yhdysvalloista ja länsimaisesta kulttuurista yleensä. Hän piti näkemäänsä elämäntapaa moraalittomana ja huomioi erityisesti tanssi-illat, ”joissa molemmat sukupuolet tapaavat, seurustelevat ja koskettelevat.” Islamilaiseen elämään tottuneena hän piti tätä kauhistuttavana ja siveettömänä, ja hänen näkökulmastaan ihmisten käytöksen aiheuttajana oli Saatana. Häneltä ajatellaan olevan peräisin ajatus Yhdysvalloista Saatanan valtakuntana.


title: Suuri Saatana

text: Ajatollah Khomeinin kerrotaan sanoneen 5. marraskuuta 1979: ”"Amerikka on suuri Saatana, haavoitettu käärme."” Iranin vallankumouksen aikana ja sen jälkeen samankaltaisia nimityksiä käytettiin länsimaista ja jossain määrin Neuvostoliitosta, jota kutsuttiin "Vähäisemmäksi Saatanaksi". Israelia kuvataan nykyään joskus termillä "Pieni Saatana".


title: Suuri Saatana

text: Termiä käytettiin laajasti islamilaisen vallankumouksen aikana ja sen jälkeen, mutta sen käyttö jatkuu yhä joissain Iranin poliittisissa piireissä. Mielenosoituksissa termin ohessa käytetään usein huutoa "Marg bar Amrika!" (”Kuolema Amerikalle”).


title: Chuck Rayner

text: Claude Earl "Chuck" Rayner (11. elokuuta, 1920, Sutherland, Saskatchewan, Kanada – 5. lokakuuta, 2002) oli kanadalainen jääkiekkomaalivahti. Hän pelasi National Hockey Leaguessa New York Americansissa ja New York Rangersissa vuosina 1940–1953. Ennen NHL-uransa alkua hän pelasi AHL:n Springfield Indiansissa ollen kaudella 1940–41 AHL:n vähiten maaleja taakseen päästänyt ja eniten nollapelejä pelannut maalivahti.


title: Inside the Electric Circus

text:
Inside the Electric Circus on heavy metal-yhtye W.A.S.P.:in kolmas studioalbumi, joka julkaistiin syyskuussa 1986
(Capitol Records). Albumi julkaistiin remasteroituna vuonna 1997 (Snapper Music). Inside the Electric Circus oli yhtyeen viimeinen albumi, joka voidaan luokitella glam metaliksi.


title: Inside the Electric Circus

text: Albumi nousi Suomen virallisen listan sijalle 16.Vuoden 1997 uudelleenjulkaisu


title: Johnny Rod

text: Johnny Rod (s. 9. joulukuuta 1957) on yhdysvaltalainen basisti.


title: Johnny Rod

text: Rod vaikutti Carmine Appicen kanssa King Kobra -nimisessä yhtyeessä vuosina 1983-1986. Vuonna 1986 Rod liittyi heavy metal -yhtye W.A.S.P.:iin ja soitti bassoa albumeilla "Inside The Electric Circus" ja "Headless Children".


title: Johnny Rod

text: Kun Rod erosi W.A.S.P:ista vuonna 1993, hän ryhtyi ensihoitajaksi Pittsburghissä, Pennsylvaniassa.


title: Babel (elokuva)

text: Babel on vuonna 2006 ensi-iltansa saanut draamaelokuva, joka on voittanut Golden Globe -palkinnon ja oli Oscar-ehdokkaana seitsemässä sarjassa. Babel on meksikolaisen ohjaajan Alejandro González Iñárritun ja käsikirjoittajan Guillermo Arriagan onnettomuus-trilogian päättävä elokuva. Aiemmat trilogian elokuvat ovat "Amores perros" ja "21 grammaa". Elokuvan tarina kertoo onnettomuudesta ja sen seurauksista ympäri maailman. Syvemmin elokuva keskittyy käsittelemään kulttuurien välisiä kommunikaatio-ongelmia ja ennakkoluuloja.


title: Babel (elokuva)

text: "Babel" on monijuoninen, ja siinä on useita toisiinsa limittyviä tarinoita. Sen pääosissa ovat muun muassa Brad Pitt, Cate Blanchett, Gael García Bernal, Kôji Yakusho sekä vähemmän tunnettuja amatöörinäyttelijöitä Marokosta, Meksikosta ja Japanista. Elokuvan tapahtumat sijoittuvat kolmelle mantereelle, Marokkoon, Japaniin ja Meksikoon.


title: Babel (elokuva)

text: "Babelin" Suomen ensi-ilta oli 17. marraskuuta 2006. Elokuva voitti 15. tammikuuta 2007 Golden Globe -palkinnon parhaana draamaelokuvana, ja se nimettiin Oscar-ehdokkaaksi seitsemässä sarjassa, joista se voitti yhden, kun Gustavo Santaolallan tekemä musiikki palkittiin parhaana alkuperäismusiikkina. Muut Oscar-ehdokkuudet tulivat sarjoissa paras elokuva, ohjaus, käsikirjoitus, naissivuosa, ja leikkaus.


title: Babel (elokuva)

text: "Babel" keskittyy kuvaamaan neljää toisiinsa liittyvää tilannetta ja niiden henkilöitä, ja elokuvan monet tapahtumat esitetään tämän vuoksi epäjärjestyksessä. Seuraava juonitiivistelmä on yksinkertaistettu, eikä se näin ollen esitä tapahtumia samalla lailla kuin itse elokuvassa.


title: Babel (elokuva)

text: Marokko


title: Babel (elokuva)

text: Tapahtumat sijoittuvat kaukaiselle aavikolle eteläisessä Marokossa. Vuohipaimen Abdullah (Mustapha Rachidi) ostaa tehokkaan .270 Winchester M70 -kiväärin ja laatikon ammuksia naapuriltaan Hassan Ibrahimilta (Abdelkader Bara) pitääkseen saalistavat sakaalit erossa vuohistaan. Abdullah antaa kiväärin kahdelle pojalleen, Yussefille ja Ahmedille (joita esittävät paikalliset amatöörinäyttelijät Boubker Ait El Caid ja Said Tarchini), ja lähettää heidät vahtimaan vuohilaumaa. Pojat alkavat kilpailla keskenään ja epäillä kiväärin väitettyä kolmen kilometrin kantamaa, joten he päättävät lopulta testata asetta. Ensin pojat tähtäävät kivikkoon, sitten alhaalla valtatiellä liikkuvaan autoon ja lopuksi länsimaisia turisteja vievään bussiin. Yussefin luoti osuu bussiin ja haavoittaa vakavasti amerikkalaista Susan Jonesia (Cate Blanchett), joka on kotoisin San Diegosta ja lomalla yhdessä aviomiehensä Richard Jonesin (Brad Pitt) kanssa. Pojat käsittävät tekonsa seuraukset ja pakenevat paikalta. He piilottavat kiväärin yöllä kukkuloille.


title: Babel (elokuva)

text: Television uutislähetykset paljastavat, että Yhdysvaltain hallitus uskoo ampumisen olleen terroriteko ja painostaa Marokon hallitusta ottamaan syylliset kiinni. Marokon poliisi jäljittää kiväärin Hassaniin, ilmestyy nopeasti tämän kotiin ja alkaa kuulustella tätä ja tämän vaimoa kovakouraisesti. Hassan ja hänen vaimonsa paljastavat saaneensa aseen eräältä japanilaiselta mieheltä ja myyneensä sen Abdullahille. Yussef ja Ahmed näkevät poliisien lähestyvän heidän taloaan ja tunnustavat tekonsa isälleen. (He luulevat amerikkalaisnaisen kuolleen vammoihinsa.) Kolmikko pakenee talosta ja hakee samalla kiväärin piilostaan. Poliisit saartavat heidät erään kukkulan kivikkoiselle rinteelle ja alkavat ampua heitä kohti. Kun Ahmed saa luodin jalkaansa, Yussef alkaa ampua poliiseja kohti osuen yhtä poliisia olkapäähän. Poliisit jatkavat ampumista ja osuvat lopulta Ahmedia selkään, kenties kuolettavasti. Poikien isän ilmaistessa suruaan kovaäänisesti Yussef antautuu ja tunnustaa kaikki rikokset anoen armoa perheelleen ja hoitoa veljelleen. Poliisit pidättävät Yussefin. Perheen kohtalo jää hämärän peittoon.


title: Babel (elokuva)

text: Elokuvan ensimmäisen juonen välissä nähdään aina silloin tällöin kohtauksia Richardin ja Susanin kokemuksista. He ovat tulleet lomalle Marokkoon saadakseen etäisyyttä asioihin ja kohentaakseen avioliittonsa tilaa. Pariskunnan vauva on kuollut kätkytkuoleman, mikä on rasittanut heidän avioliittoaan merkittävästi heidän yrittäessään purkaa turhautumistaan ja syyllisyydentunnettaan. Kun Susan saa bussissa osuman luodista, Richard käskee bussikuskia ajamaan lähimpään kylään, jossa on lääkäri. (Elokuvassa kylän nimi on Tazarine.) Kylän eläinlääkäri ompelee Susanin haavan vähentääkseen haavan verenvuotoa. Muut turistit odottavat kylässä jonkin aikaa, mutta lopulta he vaativat saada jatkaa matkaa, sillä he pelkäävät kuumuutta ja mahdollisia uusia terrori-iskuja. Koska Susan ei voi tilansa vuoksi matkustaa bussilla, Richard yrittää uhkailemalla saada turistijoukon odottamaan ambulanssin saapumista. Ambulanssi ei kuitenkaan koskaan saavu, ja lopulta turistit nousevat bussiin ja lähtevät tiehensä Richardin ollessa puhelimessa. Susan ja Richard jäävät kylään yhdessä bussin oppaan, Anwarin (Mohamed Akhzam), kanssa odottamaan kyytiä sairaalaan. (Richard on ottanut kylän puhelimella yhteyttä Yhdysvaltain suurlähetystöön.) Yhdysvaltain ja Marokon väliset poliittiset kiemurat viivästyttävät avuntuloa, mutta lopulta helikopteri laskeutuu kylään. Vietettyään viisi päivää sairaalassa Susan toipuu ja palaa kotiin.


title: Babel (elokuva)

text: Japani


title: Babel (elokuva)

text: Elokuva kertoo myös Chieko Watayan (Rinko Kikuchi), kapinallisen, kuuron ja äitinsä itsemurhan traumatisoiman japanilaisen teinitytön tarinan. Tyttö on katkera isäänsä Yasujiro Watayaa (Kōji Yakusho) sekä ikäisiään poikia kohtaan, ja hän on seksuaalisesti turhautunut. Chiekon käytös muuttuu seksuaalisesti provosoivaksi, ja hän yrittää tuloksetta vietellä oman hammaslääkärinsä (Shigemitsu Ogi). Chieko huomaa myös yhden teinipojista olevan houkutteleva, joten hän ottaa pikkuhousunsa pois ja paljastaa itsensä pojalle. Myöhemmin Chieko tapaa kaksi etsiväpoliisia, jotka kuulustelevat häntä hänen isästään. Chiekosta toinen poliisi, Kenji Mamiya (Satoshi Nikaido), on puoleensavetävä. Hän kutsuu Mamiyan takaisin hänen ja hänen isänsä asunnolleen. Chieko luulee, että etsivät tutkivat isän osuutta äidin itsemurhaan, joten hän kertoo Mamiyalle isän olleen nukkumassa, kun äiti hyppäsi alas parvekkeelta Chiekon nähden. Paljastuu kuitenkin, että etsivät tutkivat sen sijaan Yasujiron Marokoon tekemää metsästysmatkaa. Yasujiro on innokas metsästäjä, ja Marokossa ollesaan hän lahjoitti kiväärinsä taitavalle metsästysoppaalleen, Hassanille, joka sitten myi aseen elokuvan alussa Abdullahille.


title: Babel (elokuva)

text: Pian tämän jälkeen Chieko paljastaa oikean syyn sille, miksi hän kutsui Mamiyan kotiinsa. Hän lähestyy etsivää alasti ja yrittää vietellä tämän. Mamiya torjuu Chiekon lähentelyt, mutta lohduttaa tyttöä tämän purskahtaessa itkuun. Ennen etsivän lähtöä, Chieko kirjoittaa tälle viestin ja viittoo, ettei tämä saa avata sitä kuin vasta lähdettyään. Poistuessaan etsivä kohtaa Yasujiron ja selittää tämän kivääriin liittyvät tapahtumat. Yasujiro vastaa, että kivääri oli todellakin lahja ja että tapaukseen ei liity minkäänlaista mustaa pörssiä. Lähtiessään Mamiya kertoo ottavansa osaa Yasujiron vaimon itsemurhaan. Hämmentyneenä etsivän mainitsemasta parvekkeesta Yasujiro vastaa vihaisesti: ”Minun vaimoni ampui itseään päähän. Chieko löysi hänen ruumiinsa ensimmäisenä. Olen kertonut tämän poliisille jo monta kertaa.” Chieko nojaa (yhä alasti) parvekkeen kaiteeseen, kun hänen isänsä astuu sisään asuntoon. Poistuttuaan etsivä pysähtyy erääseen baariin lukeakseen Chiekon viestin. Elokuva ei kuitenkaan paljasta viestin sisältöä.


title: Babel (elokuva)

text: Yhdysvallat/Meksiko


title: Babel (elokuva)

text: Kolmas sivujuoni sijoittuu Amerikkaan, missä Richardin ja Susanin meksikolainen lastenvahti Amelia (Adriana Barraza) hoitaa pariskunnan kaksosia (Elle Fanning ja Nathan Gamble) heidän Kalifornian kodissaan. Koska Richard ja Susan ovat parhaillaan Marokossa, Amelian on pakko jäädä hoitamaan heidän lapsiaan. Amelia ei onnistu saamaan lapsille mitään muutta hoitopaikkaa, joten hän päättää ottaa heidät mukaansa poikansa häihin erääseen meksikolaiseen maalaisyhteisöön Tijuanan lähelle, jottei hänen tarvitsisi jäädä häistä pois. Amelian veljenpoika Santiago (Gael García Bernal) tarjoutuu viemään Amelian ja lapset häihin. He ylittävät Meksikon ja Yhdysvaltain välisen rajan helposti, ja lapset saavat pian tutustua Meksikon kulttuuriin ja katukuvaan. Hääjuhlat venyvät pitkälle yöhön, mutta Amelia ei halua jäädä yöksi Meksikoon yhdessä lasten kanssa, vaan päättää ajaa takaisin Yhdysvaltohin Santiagon kyydissä. Santiago on juonut häissä runsaasti, joten hänen käytöksensä herättää rajavartijoiden huomion. Amelialla on hallussaan kaikkien neljän passit, muttei vanhempien kirjoittamaa kirjettä, jossa nämä suostuvat päästämään lapsensa Yhdysvaltojen ulkopuolelle. Juopunut Santiago ajaa väkisin rajan yli. Pian sen jälkeen hän hylkää Amelian ja lapset aavikolle yrittäessään johtaa poliisit muualle. (Santiagon kohtalo jää arvoitukseksi.)


title: Babel (elokuva)

text: Amelia ja lapset ovat jääneet aavikolle ilman ruokaa ja vettä, ja he joutuvat viettämään yönsä paljaan taivaan alla. Amelia käsittää heidän kuolevan ilman apua, joten hän jättää lapset yksin ja kieltää heitä lähtemästä minnekään lähteäkseen etsimään apua. Lopulta Amelia löytää yhdysvaltalaisen rajavartijan (Michael Pena). Rajavartija pidättää Amelian, minkä jälkeen hän ja Amelia lähtevät etsimään lapsia, jotka ovat kuitenkin kadonneet. Amelia viedään takaisin rajavartiolaitokselle, missä hän saa lopulta kuulla, että lapset on löydetty ja että lapsien isä Richard on erittäin raivostunut mutta päättänyt olla nostamatta syytettä. Amelia joutuu kuitenkin karkotetuksi Yhdysvalloista, sillä hän on työskennellyt maassa laittomasti. Amelia yrittää turhaan protestoida, että hän on ollut Yhdysvalloissa jo 16 vuotta ja hoitanut Jonesin lapsia (viitaten heihin ”hänen omina lapsinaan”) näiden syntymästä lähtien. Elokuvan loppupuolella Amelian nähdään tapaavan poikansa jälleen Meksikon puolella Tijuanan rajanylityspaikassa yllään se sama punainen mekko, jota hän käytti poikansa häissä.


title: Babel (elokuva)

text: Elokuvan lopussa Amelian ja Richardin käymä puhelinkeskustelu toistuu jälleen, mutta tällä kertaa Richardin näkökulmasta. Alkuperäinen puhelinkeskustelu toimi Amelian tarinan laukaisijana. Tässä keskustelussa Richard antaa Amelialle luvan mennä poikansa häihin, sillä Susanin sisar voi ottaa kaksoset hoitoonsa siksi aikaa. Vasta seuraavana aamuna selviää, ettei Susanin sisar voikaan huolehtia lapsista, minkä seurauksena Amelia joutuu ottamaan lapset mukaansa Meksikoon.


title: Jazz (täsmennyssivu)

text: Jazz voi viitata esimerkiksi seuraaviin asioihin:


title: Ultrametrinen avaruus

text: Ultrametrinen avaruus on erikoistapaus metrisestä avaruudesta. Toisinaan annettua ultrametristä avaruutta kutsutaan epäarkhimediseksi metriikaksi tai supermetriikaksi. Vaikka jotkut ultrametrisen avaruuden lauseet voivat vaikuttaa ensisilmäyksellä oudoilta, ultrametriikalla on kätevä monissa tilanteessa. Esimerkiksi p-aditinen analyysi käyttää paljolti hyväkseen makes ultrametriikkaa p-aditisen metriikan muodossa.


title: Ultrametrinen avaruus

text: Formaalisti ultrametrinen avaruus on joukko pisteitä "M" joille on annettu metriikka


title: Ultrametrinen avaruus

text: missä R on reaalilukujen joukko, jolle kaikilla "M":n alkioilla "x", "y", "z", on voimassa:


title: Ultrametrinen avaruus

text:
Yllä olevasta määritelmästä voidaan johtaa useita ultrametriikan ominaisuuksi. Ultrametrisessä avaruudessa on voimassa muun muassa kaikilla "M":n alkiolla "x", "y" ja "z" sekä reaaliluvuilla "r" ja "s":
Tässä pallo tarkoittaa avointa palloa


title: Ultrametrinen avaruus

text: Huomaa, että ultrametrisessä avaruudessa pallolla voi olla useita keskipisteitä.


title: Albina Ahatova

text: Albina Hamitovna Ahatova (, s. 13. marraskuuta 1976 Nikolsk, Vologdan alue) on venäläinen ampumahiihtäjä, joka aloitti uransa vuonna 1993.


title: Albina Ahatova

text: Hän voitti viestin olympiakultaa Torinon olympialaisissa ja oli samoissa kisoissa 15 kilometrillä ja takaa-ajossa pronssilla. Viestistä hänellä oli jo olympiahopea Naganosta ja pronssi Salt Lake Citystä.


title: Albina Ahatova

text: Ahatovalla on MM-kilpailuista kaksi kultaa viestistä sekä kultamitali yhteislähtökilpailusta vuodelta 2003. Hänellä on lisäksi kaksi hopeamitalia viestistä sekä hopea ja pronssi 15 kilometriltä. Östersundin MM-kilpailuissa 2008 Ahatova sijoittui Saksan Andrea Henkelin jälkeen hopealle sprinttikilpailussa ja pronssille takaa-ajossa.


title: Albina Ahatova

text:
Maailmancupissa Ahatova on saavuttanut kaksi osakilpailuvoittoa, ollut kahdeksan kertaa toinen ja kymmenen kertaa kolmas. Kaudella 2002–2003 hän sijoittui cupin kokonaispisteissä toiseksi.
Helmikuussa 2009 Kansainvälinen ampumahiihtoliitto IBU kertoi Ahatovan ja kahden muun venäläisen huippuampumahiihtäjän jääneen kiinni dopingista kauden ensimmäisessä maailmancup-kilpailussa Östersundissa. Heidän suorituksensa maailmancup-kaudelta 2008–2009 hylättiin ja he saivat kahden vuoden kilpailukiellon.


title: The Headless Children

text: The Headless Children on heavy metal -yhtye W.A.S.P.:in viides albumi. Albumi julkaistiin huhtikuussa 1989 (Capitol Records). Tällä albumilla yhtye erkaantui glam metalista ja omaksui synkemmän ja raskaamman soundin kuin kolmella ensimmäisellä levyllä. The Headless Children on noussut W.A.S.P.:in kaikkien aikojen myydyimmäksi albumiksi. Levyn kansitaiteessa esiintyy monia kuuluisia henkilöitä, kuten Adolf Hitler, Josif Stalin, Charles Manson, Rasputin, sekä Ku Klux Klanin jäseniä. Kannessa on kuvattu myös tapahtuma, jossa Jack Ruby ampuu John F. Kennedyn salamurhasta syytetyn Lee Harvey Oswaldin.Zomba Records julkaisi albumin vuonna 1998 uudelleenmasteroituna seuraavin bonusraidoin:


title: The Headless Children

text: "L.O.V.E. Machine" ja "Blind in Texas" äänitettiin Hammersmith Odeonin konsertissa Lontoossa vuonna 1989.Billboard (Pohjois-Amerikka)


title: Aarnialue

text: Aarnialue on Metsähallituksen tai Metsäntutkimuslaitoksen päätöksellä niiden omille maille perustettu alue, joka säästetään yleensä kaikelta taloustoiminnalta. Sukkession takia useimmista aarnialueista kehittyy aikaa myöten vanhoja kuusimetsiä, joissa on monipuolisempi eläimistö kuin talousmetsissä. Aarnialueille ovat tyypillisiä maahan jätetyt tuulen kaatamat puut, joihin on pesiytynyt kääpiä ja monenlaisia hyönteisiä, sekä pystyssä vielä pysyvät lahopuut, joihin tikat hakkaavat koloja. Näihin koloihin muuttavat sitten monenlaiset kolo- ja pökkelöpesijät.


title: Sukupuolirauhaset

text: Sukupuolirauhasia eli gonadeja ovat umpirauhasiin kuuluvat naisen munasarjat ja miehen kivekset. Lisäksi miehillä on lisäsukupuolirauhasia, joita ovat siemenjohtimen avartuma, bulbouretraalirauhanen, eturauhanen ja rakkularauhanen. Naisen munasarjat erittävät estrogeeneja eli naishormoneja ja progesteroneja eli keltarauhashormoneja. Kiveksien välisolut puolestaan erittävät androgeeneja eli mieshormoneja, joilla on suuri vaikutus ihmisen kasvuun. Sekä naisten että miesten sukupuolirauhasten erittämiä hormoneja erittyy myös vastakkaisella sukupuolella.


title: Olena Zubrylova

text: Olena Mykolajivna Zubrylova (, , , s. 25. helmikuuta 1973, o.s. Ogurtsova) on ukrainalaissyntyinen ampumahiihtäjä, joka on edustanut Valko-Venäjää vuodesta 2003 lähtien.


title: Olena Zubrylova

text: Zubrylova on voittanut neljä maailmanmestaruutta: 15 kilometrillä, takaa-ajossa ja yhteislähtökilpailussa 1999 sekä yhteislähtökilpailussa 2002. Kaikkiaan hänellä on 17 MM-kisamitalia: neljä kultaa, viisi hopeaa ja kahdeksan pronssia. Olympialaisissa paras sijoitus henkilökohtaisella matkalla on viides sija Torinon 2006 kisojen sprintissä. Maailmancupin osakilpailuvoittoja hänellä on 21 kappaletta, ja kokonaiskilpailussa hän on kahdesti sijoittunut toiseksi ja kerran kolmanneksi.


title: Omaisuudenhoitoyhtiö Arsenal

text: Omaisuudenhoitoyhtiö Arsenal Oy oli suomalainen yhtiö, joka perustettiin Suomen pankkikriisin aikana 18. marraskuuta 1993 hallinnoimaan Suomen Säästöpankin ongelmaluottoja sekä vakuuksina pankille jäänyttä kiinteistöomaisuutta.